Številka: 90000-10/2021-17

Datum: 18. 10. 2021

**MAGNETOGRAMSKI ZAPIS PO ZVOČNEM POSNETKU 26. SEJE MESTNEGA SVETA MESTNE OBČINE LJUBLJANA,**

**ki je potekala v ponedeljek, 18. oktobra 2021 s pričetkom ob 15:30 uri, v Veliki sejni dvorani Mestne hiše, Mestna občina Ljubljana, Mestni trg 1, Ljubljana.**

**GOSPOD ZORAN JANKOVIĆ**

Spoštovane svetnice, svetniki, gospe, gospodje. Pričenjamo s 26. sejo Mestnega sveta MOL-a. Obveščamo vas, da so mize, stoli, mikrofoni razkuženi, dvorana prezračena. Prisotnih je 40 svetnic in svetnikov, odsotnost je opravičil gospod Koprivec, gospod Koželj. Smo sklepčni. Lahko pričnemo z delom. Prijazno prosim, da izklopite mobilne telefone, da ne motimo. S sklicem ste prejeli tudi predlog dnevnega reda 26. seje Mestnega sveta. Po sklicu ste prejeli predloga Svetniškega kluba Levica za umik 8. točke z naslovom Predlog Sklepa o lokacijski preveritvi za del območja, ki se ureja z Odlokom o občinskem podrobnem prostorskem načrtu 106 – Kolizej in 9. točke z naslovom Predlog Sklepa o lokacijski preveritvi za del območja Odloka o občinskem podrobnem prostorskem načrtu 273 Tovil (za enoto urejanja prostora VI-521 ter dele enot urejanja prostora VI-371, VI-372, VI-374 in VI-672). Po sklicu ste prejeli tudi predlog župana za razširitev predlaganega dnevnega reda 26. seje z novo 10. točko, kjer pod a) pravi:Predlog Sklepa o spremembi in dopolnitvi Sklepa o Načrtu ravnanja z nepremičnim premoženjem Mestne občine Ljubljana v vrednosti nad 200.000 eurov za leto 2021 inb) Predlog Sklepa o spremembi Sklepa o določitvi skupne vrednosti pravnih poslov nepremičnega premoženja, ki jih lahko sklepa Mestna občina Ljubljana v letu 2021 in c) Predlog Sklepa o soglasju k osnutku besedila pravnega posla – prodajna pogodba za prostore v stavbi na naslovu Pokopališka ulica 35 v Ljubljani  in zemljišče parc. št. 389/1, obe k.o. 1730 Moste. Odpiram razpravo o dnevnem redu. Ni razprave. Gremo najprej ugotavljam navzočnost po celotni točki. Rezultat navzočnosti: 35. Najprej bomo glasovali o predlogu sklepa Svetniškega kluba Levica za spremembo dnevnega reda.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog, da se s predlaganega dnevnega reda 26. seje mestnega sveta umakne 8. točka z naslovom Predlog Sklepa o lokacijski preveritvi za del območja, ki se ureja z Odlokom o občinskem podrobnem prostorskem načrtu 106 – Kolizej.**

Prosim za vaš glas.

**9 ZA.**

**29 PROTI.**

Ni sprejeto.

**Glasovanje poteka O DRUGEM PREDLOGU SKLEPA Svetniškega kluba Levica: Mestni svet Mestne občine Ljubljana sprejme predlog, da se s predlaganega dnevnega reda 26. seje mestnega sveta umakne 9. točka z naslovom Predlog Sklepa o lokacijski preveritvi za del območja Odloka o občinskem podrobnem prostorskem načrtu 273 Tovil (za enoto urejanja prostora VI-521 ter dele enot urejanja prostora VI-371, VI-372, VI-374 in VI-672).**

Prosim za vaš glas.

**9 ZA.**

**29 PROTI.**

Ni sprejeto.

**Glasovanje poteka O PREDLOGU SKLEPA župana za novo, 10. točko: Dnevni red 26. seje Mestnega sveta Mestne občine Ljubljana z dne 18. 10. 2021 se razširi z novo 10. a, b in c točko z naslovom: a) Predlog Sklepa o spremembi in dopolnitvi Sklepa o Načrtu ravnanja z nepremičnim premoženjem Mestne občine Ljubljana v vrednosti nad 200.000 eurov za leto 2021, b) Predlog Sklepa o spremembi Sklepa o določitvi skupne vrednosti pravnih poslov nepremičnega premoženja, ki jih lahko sklepa Mestna občina Ljubljana v letu 2021, c) Predlog Sklepa o soglasju k osnutku besedila pravnega posla – prodajna pogodba za prostore v stavbi na naslovu Pokopališka ulica 35 v Ljubljani  in zemljišče parc. št. 389/1, obe k.o. 1730 Moste.**

Prosim za vaš glas.

**22 ZA.**

**0 PROTI.**

**Glasujemo O PREDLOGU SKLEPA: Mestni svet Mestne občine Ljubljana sprejme predlog dnevnega reda 26. seje mestnega sveta skupaj s sprejeto spremembo.**

Prosim za vaš glas.

**26 ZA.**

**0 PROTI.**

Hvala lepa, sprejeto.

Gremo na točko 1.

**AD 1. POTRDITEV ZAPISNIKA 25. SEJE MESTNEGA SVETA MESTNE OBČINE LJUBLJANA**

Gradivo ste prejeli. Razpravo odpiram o zapisniku. Ni razprave. Ugotavljam navzočnost. Rezultat navzočnosti: 35.

**Glasovanje poteka O PREDLOGU SKLEPA: Mestni svet Mestne občine Ljubljana potrdi Zapisnik 25. seje Mestnega sveta Mestne občine Ljubljana z dne 27. 9. 2021.**

Prosim za vaš glas.

**36 ZA**.

**0 PROTI.**

Sprejeto.

Gremo na točko 2.

**AD 2. VPRAŠANJA IN POBUDE SVETNIC IN SVETNIKOV TER ODGOVORI NA VPRAŠANJA IN POBUDE SVETNIC IN SVETNIKOV**

Gradivo za to točko ste prejeli po sklicu seje. Pisnega vprašanja z zahtevo za ustno predstavitev ni poslal nihče. Vprašanja in pobude so poslali ga. Škrinjar glede ureditve Medvedove ceste, Svetniški klub Levicaglede prezračevanja v osnovnih šolah in vrtcih, Svetniški klub NSiglede parkiranja na Slomškovi ulici.Prejeli ste tudi odgovore na vprašanja s 25. seje. Gremo na točko 3.

**AD 3. POROČILO ŽUPANA**

Za obdobje med obema sejama. Pod a) svetovni dan turizma smo obeležili, kjer smo povabili učence osnovnih šol, od 29. septembra do 1. oktobra je potekal že 20. festival za tretje življenjsko obdobje. Imeli smo kar nekaj kulturnih festivalov: 13. festival Sonica, Filmska srečanja ob kavi, mednarodni filmski festival Kinotrip – mladi za mlade, mednarodni festival stripa Tinta in danes se zaključuje 27. mednarodni festival sodobnih umetnosti – Mesto žensk. 30. septembra na GR-ju napovedali največji kongres s področja kolesarjenja Velo-city, ki ga bomo gostili prihodnje leto. 30. septembra smo v Tivoliju odprli novo plezališče. 2. oktobra je potekal že 42. Tek na Šmarno goro. Turizem Ljubljana je te dni dobil več mednarodnih nagrad in priznanj: mednarodna komisija je uvrstila Ljubljano med 100 najbolj trajnostnih destinacij na svetu, Ljubljana se je na to lestvico uvrstila že 7. zapored, portal Apolitical je Turizem Ljubljana **uvrstil na seznam najbolj inovativnih organizacij s področja turizma 2021, p**romocijska kampanja Turizem dela Ljubljano je mednarodna žirija uvrstila v končni izbor v kategoriji kampanj za vključevanje meščanov. Zmagovalce bodo razglasili 4. novembra v Londonu. Projekt **Zelene nabavne verige** je zmagal na nacionalni ravni in se uvrstil v drugi krog in doživetje **Dobimo se na plac** pa je Slovenska turistična organizacija uvrstila med Edinstvena doživetja Slovenije. 4. oktobra smo lekarniško podružnico Dobrepolje preselili na novo lokacijo, v večje in sodobne prostore v samem središču kraja, s čimer dokazujemo, da si nenehno prizadevamo za vključenost in dostopnost tudi v manjših lokalnih skupnostih. Meni je žal, da gospe Škrinjar ni, kajti gospa Kociper, ki je v državnem zboru to vertikalo podpira, to je spet odgovor, Dobrepolje je ena mala, malo naselje, kako skrbimo za lekarniško ponudbo. Noben zasebnik ni hotel iti. To je odgovor gospej Škrinjar, ki je zelo proti tej vertikali. Raje dajo denar in dobiček tujcem, Sanolaborju, ne Sanolaborju, Salusu pa Kemofarmaciji, kot da bi ostalo v Mariboru pa v Ljubljani. Konkretno gre za kontra Mariboru pa Ljubljani, ki ta denar, ki bi ga dobili Lekarna Ljubljana, viška nad prihodki nad odhodki mora po zakonu gre v mestni svet, ki je pa namenjen gradnji novih zdravstvenih kapacitet. 4. oktobra smo zabeležili nov dnevni rekord izposoje koles pri Biciklju - 7.284 izposoj. 11. Imamo že 80 postajališč in 800 koles. Odprili smo spominsko ploščo Vojeslavu Moletu, **30. obletnica akcije Sever in 25 let delovanja Združenja Sever. 6. oktobra so družbeniki na seji skupščine Javnega holdinga Ljubljana sprejeli poročilo o polletnem poslovanju družbe Javni holding Ljubljana in odvisnih družb ter na predlog manjšinskih družbenikov imenovali člane nadzornega sveta družbe Javni holding Ljubljana, ki bodo mandat nastopili decembra letos.** Negativni poslovni izid sta izkazali družbi VOKA SNAGA v višini 1.674.940 EUR in Ljubljanski potniški promet v višini 167.769 EUR. Matična družba Javni holding Ljubljana pa je v prvem polletju 2021 dosegla pozitivni poslovni izid v višini 324.719 EUR, enako družba Energetika Ljubljana v višini 61.171 EUR. V investicijskem delu so družbe v prvih šestih mesecih letošnjega leta v investicijske projekte vložile 36,1 mio EUR sredstev družb. Za potrebe obnov in nadomestitev je bilo porabljenih 7,6 mio EUR, za razvojne projekte pa 28,5 mio EUR. V nadaljevanju je zasedal tudi Svet ustanoviteljev. Vsi sklepi so bili sprejeti soglasno. **7. in 8. oktobra je na Ljubljanskem gradu potekal že 10. Ljubljana forum, izjemen dogodek, gospod Golob in gospod Gajšek sta predsedujoča tega foruma, razvil se je res v forum, kjer prihajajo iz celega sveta, sploh pa iz naše regije. V bistvu namen je pa izmenjava dobrih praks in nagraditev najboljših projektov zadnjega leta. Proslavili smo svetovni dan duševnega zdravja,** odprli doprsni kip častnemu meščanu in začetniku sodobne kirurgije v Sloveniji, dr. Edu Šlajmerju. V sredini parka pa smo v čast dr. Adolfu Lukanoviču, postavili še pitnik, že 46. Istega dne, **13. oktobra smo obeležili 20. obletnico Gazel in se v Tehnološkem parku udeležili odkritja digitalnega obeležja. 13. oktobra smo obeležili tudi dneva ČS Center in položili venec pred obnovljenim spomenikom 24 talcem. 14. oktobra smo se na žalni seji poslovili od častnega meščana Ljubljane, uglednega znanstvenika, pedagoga in publicista dr. Ljuba Bavcona.** 14. oktobra smo obeležili svetovni dan oživljanja. 16.oktobra smo si ogledali tradicionalni dobrodelni Sila Bazar. Oktobra so priznanja na svojih področjih prejeli: Tjaša Železnik, dr. Jožko, Lutkovno gledališče Ljubljana, imate gor napisano. 21. oktobra so na plakatni galeriji na prostem na Slovenski ploščadi na ogled izbrani projekti, ki smo jih v Ljubljani izpeljali s pomočjo evropskih sredstev. Med 4. in 8. oktobrom je potekala mednarodna vaja SIQUAKE s področja ravnanja ob potresu. **7. oktobra smo obiskali Sarajevo, kjer sem prejel naziv častnega meščana, naslednji dan smo imeli bilateralo z županjo dr. Benjamino Karić.** Gostili smo: delegacijo francoskih senatorjev, veleposlanika Finske, ministra za mednarodne povezave pri moskovski vladi, člane Young Presidents´ Organization, župana Beljaka*,* župane slovaških občin. In, ker sem zadnjič bil dosti hud na gospoda Stariho zaradi neprimernih twittov, jaz mislim, da smo lahko v Ljubljani tisti, ki pokažemo, da te twitti ne sodijo nikamor, zdaj pač ni gospe Škrinjar, ampak na njo sem v bistvu hud, kajti članici državnega zbora se taki twitti ne spodobijo. Prebral bom samo to komunikacijo, da boste vedeli, kako se to dela in bi prosil vse mestne svetnice, mestne svetnike, da se takih nerazumnih, nesramnih, žaljivih twittov ne udeležujejo. N**eprimerna komunikacija mestne svetnice Mojce Škrinjar, ki je na twiterju objavila:
»**Starši so me navadili vljudnosti. Zato vam ne bom napisala, kot bi vam kdo drug. Preden vas blokiram, vam še povem, da tisti, ki ne želijo Krvavega samovšečnega, sebičnega diktatorja – množičnega morilca ceste, niso ustaši. Včlanite se v Glupkokurac stranko, tja sodite.« In ena ravnateljica, ki je bila mislim, da ji tak twitt ne sodi. To mi je žal, da jo ni, ker bi tudi to prebral tako, da lepo prosim vas, da se to pogovorite, take twitte res ne potrebujemo. Tudi vas, gospod Stariha prosim. Vsak ima pravico do svojega mnenja ampak naj bo dostojno mnenje, pač poveš, da se ne strinjaš, osebne žalitve pa na noben način. Če komu, aha, še to bom naredil, da ne boste mislili, da narobe berem, lepo prosim, Matjaž. Tole daj gospe Medved. Rekel bi za kogarkoli, tudi, če bi bil iz moje liste, pa iz moje liste ne bo nobenega, ker toliko smo pa res vzgojeni, kot se šika, pa tudi, če se ne strinjamo z vsem, kar se dogaja.

**AD 4. KADROVSKE ZADEVE**

Gradivo za to točko ste prejeli po sklicu seje. Prosim gospoda Čerina, za uvodno obrazložitev.

… /// … iz dvorane – nerazumljivo … ///

**GOSPOD ZORAN JANKOVIĆ**

Prosim? Brez zamere, to kar sem jaz prebral, mi smo tu cepljeni in kar sem jaz prebral, maske lahko zahtevate, niso pa obvezne. Tako, da vi delite zase, ne bom prosil, kdor hoče bo pač imel, jaz sem za steklom, jaz sem dvakrat cepljen, pa še eno stvar bom povedal, v tej mestni upravi med 569 zaposlenih je 84% cepljenih, 84%, cilj naš je 95%, če ste prebrali še to, da rečem, to, kar so naši ravnatelji objavili v Ljubljani na 5. strani, jaz sem na njih ponosen, od 47-ih ravnateljev osnovnih šol jih je 44 cepljenih. In moj je še vedno poziv, vsak se lahko cepi ali pa ne, njegova osebna odločitev ampak moja odločitev, z mano ne bo nihče sedel, ki ni cepljen. Tako, da pravim, za maske pa kdor želi ima, kdor pa nima, pa tudi prav. Je pa taka razdalja, smo zračili tako, da lepo prosim. Gospod Čerin, kadrovske zadeve.

**GOSPOD ALEŠ ČERIN**

Hvala za besedo gospod župan, cenjene kolegice in spoštovani kolegi. Komisija vam v presojo predlaga dvoje mnenj in tri sklepe. Med temi je bila osrednja točka seje tokratne komisije predlog tretjega zaporednega mandata za direktorico javnega zavoda Ljubljanski grad. Hvala lepa.

**GOSPOD ZORAN JANKOVIĆ**

Hvala lepa. Predlog Mnenja h kandidaturi za ravnateljico Osnovne šole Dragomelj, razprava prosim. Ni razprave. Ugotavljam navzočnost po celotni točki. 35.

**Glasovanje poteka o PREDLOGU SKLEPA: Urški Kovač Grad se da pozitivno mnenje h kandidaturi za ravnateljico Osnovne šole Dragomelj.**

Prosim za vaš glas.

**35 ZA.**

**0 PROTI.**

Gremo na 2. predlog Mnenja h kandidaturi za ravnateljico Osnovne šole Sostro. Razprava prosim. Ni razprave.

**Glasovanje poteka o PREDLOGU SKLEPA: Mojci Pajnič Kirn se da pozitivno mnenje h kandidaturi za ravnateljico Osnovne šole Sostro.**

Prosim za vaš glas.

**37 ZA.**

**0 PROTI.**

Odlična ravnateljica.

Gremo na 3. predlog Sklep o prenehanju mandata in imenovanje nadomestnega predstavnika MOL-a v Svet Vrtca Vodmat. Razprava prosim. Ni razprave.

**Glasovanje poteka o PREDLOGU SKLEPA: Mariji Derganc preneha mandat članice Sveta Vrtca Vodmat. V Svet Vrtca Vodmat se za predstavnika Mestne občine Ljubljana imenuje Marijan Zgazivoda. Mandat imenovanega je vezan na mandat sveta vrtca.**

Prosim za vaš glas.

**37 ZA.**

**0 PROTI.**

Gremo na 4. točko - predlog Sklepa o prenehanju mandata in imenovanju nadomestne predstavnice Mestne občine Ljubljana v Svet javnega zavoda Mestna knjižnica Ljubljana. Razprava prosim. Ni razprave.

**Glasovanje poteka o PREDLOGU SKLEPA: Zarji Bregant preneha mandat članice v Svetu javnega zavoda Mestna knjižnica Ljubljana. V Svet javnega zavoda Mestna knjižnica Ljubljana se za predstavnico Mestne občine Ljubljana imenuje Tatjana Hafner. Mandat imenovane je vezan na mandat Sveta javnega zavoda Mestna knjižnica Ljubljana.**

Prosim za vaš glas.

**38 ZA.**

**0 PROTI.**

Gremo na 5. predlog Sklepa o imenovanju direktorice Javnega zavoda Ljubljanski grad. Razprava prosim. Ni razprave.

**Glasovanje poteka o PREDLOGU SKLEPA: Za direktorico javnega zavoda Ljubljanski grad se imenuje Mateja Avbelj Valentan. Mandat imenovane traja pet let.** Odlična direktorica, odlični rezultati.

Prosim za vaš glas.

**32 ZA.**

**0 PROTI.**

Hvala lepa.

**AD 5.** [**PREDLOG STRATEGIJE RAZVOJA PODEŽELJA IN URBANEGA KMETIJSTVA MESTNE OBČINE LJUBLJANA ZA OBDOBJE 2021-2027**](https://intra.ljubljana.si/VodstvoInOddelki/MOL-MU-KZ/OSZRM/aktualne%20zadeve/tkt?csf=1&e=bjCF0c)

Gradivo ste prejeli s sklicem seje, prejeli ste poročilo pristojnega odbora. Prosim gospo Natašo Jazbinšek Seršen, da poda uvodno obrazložitev.

**GOSPA NATAŠA JAZBINŠEK SERŠEN**

Hvala za besedo. Spoštovani župan, svetnice in svetniki. Strategija razvoja podeželja in urbanega kmetijstva Mestne občine Ljubljana za obdobje od 2021 do 2027 je ključni strateški dokument, ki se osredotoča na kmetijstvo, gozdarstvo, samooskrbo, gospodarske dejavnosti na podeželju, promocijo podeželja in delo s podeželjskim prebivalstvom. Ključni cilji strategije, ki smo jih zasledovali so nadgraditi dosežke prejšnjih programskih obdobij, odgovoriti na potrebe in izkoristiti prepoznavne priložnosti ter potenciale podeželja, ukrepati oziroma okrepiti sodelovanje med ključnimi deležniki, prepoznati, oblikovati in podpreti ključne projekte tako na lokalni, kot tudi na regionalni in torej nacionalni ravni. Opredeliti ključne korake in operativno izvedbo strategije z akcijskim načrtom in možnimi viri financiranja. Priprava strategije je bila zahtevna in dolgotrajna, pri čemer smo sodelovali s številnimi deležniki in strokovnjaki s področja. V prvi fazi smo najprej analizirali stanje ter ovrednotili uspešnost prejšnje strategije, v drugi fazi pa je bil potem oblikovan osnutek dokumenta, ki je bil obravnavan in dopolnjevan z različnimi fokusnimi skupinami, nato pa dan tudi v javno obravnavo. V strategiji so sistematično predstavljeni operativni cilji, ukrepi ter vse ključne aktivnosti z nosilci izvedbe in kazalniki za spremljanje izvajanja. Štiri ključni operativni cilji, ki jih bomo torej zasledovali v prihodnjem programskem obdobju so zagotoviti ustrezne pogoje za kakovostno pridelavo hrane in doseganje višje stopnje samooskrbnosti, vzpostaviti dobro povezanost ponudnikov in ponudbe podeželja, pri čemer želimo intenzivno spodbujati ponudnike k oblikovanju kratkih verig. Po drugi strani tudi ozavestiti in spodbuditi meščane k aktivni podporo podeželja ter zagotoviti vitalno, atraktivno in perspektivno podeželje z ohranjeno identiteto. S številnimi izvedenimi aktivnosti v preteklosti smo postavili odlične temelje za učinkovito uresničevanje nove strategije. Verjamem, da ste tudi vi prepoznali kakovostno pripravljen dokument, ki vsebinsko sledi izzivom sedanjega časa. Predlagam, da sprejmete predlog strategije. Hvala lepa.

**GOSPOD ZORAN JANKOVIĆ**

Hvala lepa. Prosim gospoda Minodraša za stališče odbora.

**GOSPOD UROŠ MINODRAŠ**

Ja, lep pozdrav. Torej, Odbor za gospodarske dejavnosti, turizem in kmetijstvo podpira sprejem predloga Strategije razvoja podeželja in urbanega kmetijstva Mestne občine Ljubljana za obdobje 2021 do 2027. Sklep je bil sprejet s 5 glasovi za od 5-ih navzočih.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Lep pozdrav vsem. Statutarno pravna komisija ni imela pripomb k pravnim utemeljitvam. Hvala.

**GOSPOD ZORAN JANKOVIĆ**

Hvala lepa. Razprava prosim. Izvolite, gospa Mojca. Gospa Mojca Sojar, prva.

**GOSPA MOJCA SOJAR**

Ja, ja. Sem že tukaj, pred mikrofonom. Hvala lepa za besedo. Zdelo bi se mi škoda, da bi ta strategija pripravljena šla mimo nas kar tako, brez vsake besede, ki jo naj bi rekli o njej mestni svetniki, predvsem zato, ker me zelo veseli, da ima Ljubljana kot prestolnica države tudi podeželje, to pomeni kmetijska zemljišča, s katerimi se ukvarjamo v strategijah. S katerimi se ukvarja veliko ljudi in se ukvarjamo v strategijah. To strategijo, ko sem jo prebirala, jaz mislim, da lahko rečem v imenu nas vseh, da je zelo všečno pripravljena, da je tudi vizualno zelo lepo pripravljena, kar pomeni, da jo verjetno večina od nas ali pa vsaj jaz veliko lažje prebiram kot samo besedilo. In je lahko ta strategija kar vzor kakšnim drugim pripravljavcem strategij, da jih bomo mestni svetniki lažje brali. Dokument je tako, bi lahko rekli srednje obsežen, ampak se lahko jasno prebira in ta vizija ljubljanskega, razvoja ljubljanskega podeželja pa s tem kmetijstva kot je že pripravljavka povedala sledi štirim ciljem, ki ste si jih verjetno vsi prebrali. Zdelo se mi je najbolj pohvalno, da ta dokument govori prednostno o samooskrbi s hrano in urbanem kmetijstvu, ker smo v zadnjem letu in pol epidemije zelo dobro spoznali, kako pomembna je ponudba in dostopnost lokalne hrane. Seveda, tudi vsak kos zelenjave, ki ga lahko marsikdo kot urbani kmet ali pa vrtičkar pridela. Škoda je, kar je v tej strategiji tudi napisano, da nastaja trend opuščanja kmetijskih zemljišč, tudi na račun urbanizacije, kar pomeni, žal tudi novograden. Ne moremo samo privabljati ljudi v Ljubljano z novimi stanovanji, pa ne poskrbeti za vse, kar potrebujejo in gotovo sta tukaj na prvem mestu oskrba s hrano in pitno vodo. Pa ne oskrba s trgovskimi centri vedno, ampak predvsem samooskrba, saj imamo možnosti zanjo in ljudi, ki jim je mar, kaj se dogaja v Ljubljani z obdelovalno zemljo. Pohvalno je tudi, če pogledate na spletno strani MOL, lahko pod zavihkom »podeželje« najdete seznam stotih ponudnikov v Ljubljani pridelane hrane samo potruditi se je treba in iti do njih kupit jo. Lepo je tudi, da raste število dopolnilnih dejavnosti na kmetijah, v nekaj letih je kar dobro zraslo in, da je tudi vedno več žensk kot nosilk dejavnosti kmetijskih. Morda se bo treba malo bolj potruditi, da bi čimveč četrtnih skupnosti dobilo lokalne tržnice, ker tudi to pomeni dostopnost do hrane, predvsem za osebe z oviranostmi, starejše, pa tudi mlade starše, ki včasih težko z otrokom ali več otroki krmarijo po trgovinah. V svetniški skupini Nove Slovenije smo veseli vsega, kar je bilo do sedaj Ljubljančanom omogočenega za pridelavo lastne hrane in podpiramo Mestno občino Ljubljana, da še naprej ostane vezni člen med ponudbo in povpraševanjem ter, da ponuja in promovira najem vrtičkov še naprej. To je tudi nenazadnje zelo kakovostno preživet čas, lahko za več ljudi, ali vso družino. Jaz imam vrtiček in zato zelo dobro vem, kako dober je paradižnik, ko ga odtrgaš in kar takoj poješ. Hvala lepa.

**GOSPOD ZORAN JANKOVIĆ**

Hvala lepa. Gospa Babnik.

**GOSPA MARUŠA BABNIK**

Prijeten pozdrav vsem skupaj. Jaz tudi čestitam k strategiji, mislim da je zelo zgledno pripravljena. Jaz verjamem v to, da bodo cilji v tej šestletni v bistvu napovedi tudi uresničeni. Morda bi tukaj jaz dodala, da je potrebno vzgajati najmlajše v vrtcih in šolah, da se in seveda spodbuditi njihove mentorje, da se ukvarjajo čim več z majhnimi vrtički, en lep zgled je podružnična šola Janče, ki ima svoj sadovnjak skupaj z vrtcem, enoto Vrtca Pedenjped. Osnovna šola Sostro ima zeliščni in zelenjavni vrt ter šolski čebeljnjak. Imamo zeliščni vrt pri Vrtcu Učenjak, Pedenjped enote Učenjak v Sostrem. Skratka, treba je podpirati čim večjo tudi urbano kmetijstvo, kjer bi lahko tudi šole, kjer nimajo možnosti vrtov gojile kakšno zelenjavo ali kakšna zelišča. Menim, da če vzgajaš najmlajše v tem, potem tudi na nek način prevzemnike kmetij ne bo težko prepričati, da vztrajajo na svojih kmetijah. Morda pogrešam v tej strategiji to, da bi vseeno dali malo več poudarka še ali pa ozavestili o pomembnosti naravnega okolja vseh tistih Ljubljančanov, ki prihajajo iz centra v naše predele ali pa okoliške zato, ker opažamo, da vendarle puščajo smeti, nekateri ne ravnajo kot varovalci okolja, velikokrat se tudi razni pasji iztrebki, maske v zadnjem času pojavljajo in pa morda tudi v te naše prelepe, zelene bom rekla predele vozijo tudi smeti z različnimi kamioni in menim, da bi bilo potrebno na mestni občini s pomočjo redarstva kakšne take stvari tudi hitro in učinkovito sankcionirat. Dotaknila bi se še tržnice. Kot je gospa Sojar povedala, od stotih ponudnikov je zdaj nekaj malega, pravih slovenskih ali pa bom rekla ljubljanskih branjevk. Imela sem to čast, da sem poznala iz svojega kraja gospo Zofko Cuzak, ki je 65 let prodajala na tržnici v Ljubljani. Upam, da še teh nekaj ponudnikov kmetij ne bodo izrinili preprodajalci. Zagotovo je težava v tem, da seveda Mestna občina Ljubljana nima takih površin, kjer bi lahko prevladovali veliki kmetje. Mali kmetje z … /// … nerazumljivo … /// triglave živine, nekaj hektarjev zemlje pa žal nimajo neke smernice, ker zadeva ni rentabilna. Te prevzemniki, mladi prevzemniki so zgolj bom rekla vzamejo to kmetovanje kot hobi in mora biti res velik interes, da nadaljujejo od svojih staršev to veliko naravno danost. Morda je vredno razmisliti tudi o pomoči ob hujših naravnih nesrečah, poplavah, suši, toči, pozebi, kajti ko se zgodi, to kar se je letos zgodilo potem sadovnjak nima ničesar. Vemo, da ste kot mestna občina ob covidu najemojemalcem lokalov odobrili neplačevanje najemnine, morda bi se ob tem lahko včasih ob kakšni hudi naravni nesreči kakšen fond lahko namenil tudi tem kmetom, da bi lažje prebrodili to njihovo krizo. Zagotovo je treba podpirat in prepoznat kulturno dediščino in jo ohranjati, tako s pomočjo vzgoje v zavodih in, če bomo temu sledili mislim, da se za slovensko oziroma ljubljansko urbano podeželje ali pa bom rekla razvoj podeželja ni za bati. Hvala lepa za vse projekte, ki ste jih s pomočjo, ki smo jih, so jih moji sosedje, moji znanci lahko uresničili tudi preko mestne občine.

**GOSPOD ZORAN JANKOVIĆ**

Gospa Zagožen.

**GOSPA ANA ZAGOŽEN**

Lepo pozdravljeni vsi, hvala za besedo. Jaz bi pa samo rada dodala, da mi, ki živimo v mestih, pa še posebno mogoče mi, ki smo malo mlajše generacije smo velikokrat pozabili kako pomembna je samooskrba in kako zlata vredni so naši kmeti, kmetje, ki smo jih včasih smo jim dodali negativni predznak ali koga celo užalili s to besedo, smo pa sploh lani videli, kako nemočni smo, če pride do zaprtja uvozov, izvozov in zdaj situacija, v kateri smo je zelo negotova. Če pogledamo Anglijo, imajo trgovine prazne police, ne vemo točno kaj pričakovati, ker je pandemija premešala vse štrene na celotni svetovni ravni, še posebno v Evropski uniji in lahko pričakujemo ali krizo ali inflacijo, hiper inflacijo, časi so res negotovi in zato vse pohvale, da se Mestna občina Ljubljana trudi in da veliko poudarka na samooskrbo, to se mi zdi zelo pomembno in zelo pohvalno. Upam, da bomo našli nove sisteme ali ideje, kako bi pomagali tudi malim trgovinam, privat trgovinam, manjšim tudi, da bi mogoče neposredno ali pa ugodneje kupovale od kmetov direktno, ker tudi te male trgovine morajo preživeti, je pa tudi fino, ker so tudi ob nedeljah je kakšna odprta in dela. Potem zelo rada bi pohvalila ljubljanske tržnice in v mestu, v Kosezah in v okolici so nam zelo pomagale v teh časih, ko je bilo zaprtje države. Pa tudi veliko kmetij je imelo dostavo na dom, to je zelo pomagalo starejšim ljudem, jaz vem, da sem za mami veliko smo ji tako pomagali, ker nismo imeli stikov, pa tudi rada bi pohvalila zloženko, to zloženko, kjer so predstavljene kmetije in bi mogoče v prihodnje lahko večkrat na leto poslali kakšno zloženko z določenimi kmetijami, da ljudje ne pozabijo. Pa mogoče bi kmetije na območju MOL lahko imele tudi dneve odprtih vrat, kjer bi mogoče tisti čas ugodneje prodajale svoje izdelke, da bi s tem privabile več Ljubljančanov. Tako, to je to. Hvala lepa.

**GOSPOD ZORAN JANKOVIĆ**

Hvala lepa. Gospod Horvat.

**GOSPOD JOŽEF HORVAT**

Hvala za besedo. Lepo vsi pozdravljeni. Najprej bi se rad tukaj predvsem zahvalil gospodu Maslu, ker sva tako dobro sodelovala pri vzpostavitvi te lokalne tržnice v Črnučah. In tudi vseh njegovih prizadevanj za obnovo teh gozdnih cest oziroma, da sedaj imamo nekako te poplavne stvari več ali manj rešene. Potem bi pa dal tukaj predlog, da se nekako oblikuje tudi en sklad oziroma neka sredstva, ki bi pomagale kmetijam, da se združijo v grozde interesne, ker velikokrat so premajhni, da sami sodelujejo na razpisih za vrtce, za šole, tudi za druge ustanove in, da se jim pomaga, da se združujejo in potem lahko zasledujejo tudi malo večje razpise. Tako, da bi jim vsekakor tukaj ta dodatna pomoč, vsaj pravna, kako se lahko združujejo, kako dopolnjujejo svoj program, kaj mestni vrtci in šole zasledujejo v prehrani, da bi lažje bili pripravljeni. Potem pa še tretji predlog, ki pa sledi bolj parcelizaciji, in sicer na tem polju med Nadgorico in Trzinom, ki ga je do sedaj nekako opravljala Emona iz Domžal, da se tukaj ta zemljišča vrnejo kmetom oziroma predhodno seveda izvede parcelizacija, da se pridobijo sredstva iz Ministrstva za kmetijstvo. Hvala lepa.

**GOSPOD ZORAN JANKOVIĆ**

Hvala lepa. Razprava je zaključena. Ugotavljam navzočnost. Rezultat navzočnosti: 38.

**Glasovanje poteka O PREDLOGU SKLEPA: Mestni svet Mestne občine Ljubljana sprejme** [**predlog Strategije razvoja podeželja in urbanega kmetijstva Mestne občine Ljubljana za obdobje 2021-2027**](https://intra.ljubljana.si/VodstvoInOddelki/MOL-MU-KZ/OSZRM/aktualne%20zadeve/tkt?csf=1&e=bjCF0c)**.**

Prosim za vaš glas.

**37 ZA.**

**0 PROTI.**

**GOSPOD ZORAN JANKOVIĆ**

Nataša, čestitke. Dobro delo želim. Čim več sadja in zelenjave za naše vrtce in šole. Pa tisti, ki imate vpliv, dajte forsirat izgradnjo veletržnice, ki smo jo že v prejšnjem mandatu sprejeli na izvozu iz obvoznice na Dolenjsko cesto in tam je napisano, ko so nam dovolili veletržnico na tistem zemljišču, lastnik je Deželna banka, da mora biti 70% slovenske proizvodnje, slovenske dobave, se pravi ne banane, ne ananas, ampak krompir, čebula in tako naprej. Tako, da tisto bo veliko spremenila ta veletržnica. Tako, da kdor ima kakšen vpliv.

**AD 6. PREDLOG SKLEPA O SPREMEMBI SKLEPA O USTANOVITVI JAVNEGA ZAVODA CENE ŠTUPAR ˗ CENTER ZA IZOBRAŽEVANJE LJUBLJANA**

Gradivo ste prejeli, prejeli ste poročilo pristojnega odbora. Prosim gospo Marijo Fabčič za uvodno obrazložitev.

**GOSPA MARIJA FABČIČ**

Lep dober dan, gospod župan. Hvala za besedo. Spoštovane svetnice in svetniki. Sprememba sklepa o ustanovitvi je povsem postopkovne narave, saj je potrebno zaradi spremembe ulice in hišne številke, v kateri deluje in je sedež Javnega zavoda Cene Štupar, Šmartinske 134 a, na Ulica Ambrožiča Novljana 5, Ljubljana. O tem je zavod obvestila Geodetska uprava, posledično pa smo pripravili to spremembo sklepa. Hvala lepa.

**GOSPOD ZORAN JANKOVIĆ**

Hvala lepa. Prosim gospo Honzak za stališče odbora.

**GOSPA URŠKA HONZAK**

Hvala za besedo. Odbor za predšolsko vzgojo in izobraževanje podpira sprejem predloga Sklepa o spremembi Sklepa o ustanovitvi javnega zavoda Cene Štupar, Center za izobraževanje Ljubljana. Sklep je bil sprejet s 6 glasovi za in 0 proti od 9-ih navzočih.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija pripomb pravne narave ni imela. Hvala.

**GOSPOD ZORAN JANKOVIĆ**

Hvala lepa. Razprava prosim. Ni razprave. Ugotavljam navzočnost. Rezultat navzočnosti: 36.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o spremembi Sklepa o ustanovitvi Javnega zavoda Cene Štupar ˗ Center za izobraževanje Ljubljana.**

Prosim za vaš glas.

**39 ZA.**

**0 PROTI.**

Hvala lepa. Super. Gremo na naslednjo točko, sedmo.

**AD 7. A) PREDLOGI SKLEPOV O SOGLASJU K DOLOČITVI DELA PLAČE ZA DELOVNO USPEŠNOST RAVNATELJICAM IN RAVNATELJEM VZGOJNO-IZOBRAŽEVALNIH ZAVODOV: OSNOVNA ŠOLA BEŽIGRAD, OSNOVNA ŠOLA LEDINA, OSNOVNA ŠOLA OSKARJA KOVAČIČA, OSNOVNA ŠOLA PRULE, OSNOVNA ŠOLA VALENTINA VODNIKA, OSNOVNA ŠOLA VIŽMARJE BROD, OSNOVNA ŠOLA VODMAT IN OSNOVNA ŠOLA ZALOG IZ NASLOVA POVEČANEGA OBSEGA DELA**

**B) PREDLOG SKLEPA O SOGLASJU K DOLOČITVI DELA PLAČE ZA REDNO DELOVNO USPEŠNOST RAVNATELJICE IN VRŠILKE DOLŽNOSTI RAVNATELJICE OSNOVNE ŠOLE BEŽIGRAD ZA LETO 2020**

Predlagam, da se uvodna obrazložitev obravnava skupaj z razpravo za obe točki, glasovanje pa bo potekalo o vsakem predlogu sklepa posebej. Gradivo ste prejeli, prejeli ste poročilo pristojnega odbora. Prosim go. Fabčič za uvodno obrazložitev.

**GOSPA MARIJA FABČIČ**

Spoštovani. Hvala za besedo, še enkrat. Na Mestno upravo smo po že obravnavanih predlogih sklepov za večino ravnateljev osnovnih šol in za večino ravnateljic in ravnateljev vrtcev še naknadno prejeli vloge svetov za ravnatelje osmih osnovnih šol za povečan obseg dela od septembra do novembra 2020 in od decembra 2020 ter za leto 2021, kjer se je višina skladno s pravilnikom povečala. Nakar seveda sveti zavodov na podlagi poročil ravnateljev odločajo o dodatku individualno. Tako, kot smo že ob dosedanjih obrazložitvah povedali, da je povečan obseg ravnateljev v tem obdobju nastal zaradi opravljanja dodatnih organizacijskih nalog zaradi epidemije oziroma pandemije, ko se od ravnateljev zahtevajo bistvene, bistvene dodatne naloge iz ukrepov preprečevanja možnosti okužb v šolah, ugotavljanje rizičnih stikov in karanten za učence, organizacija nadomeščanja začasno odsotnih delavcev v šolah je bilo v lanskem šolskem letu tudi urejanje pouka na daljavo, stalna pripravljenost, odzivnost, prilagajanje, obsežne komunikacije z vsemi deležniki za namen zagotavljanja nemotenega delovanja procesa v šoli. Prav tako smo pod točko b) na Mestno upravo prejeli naknadno vlogo Sveta zavoda Osnovne šole Bežigrad za soglasje za redno delovno uspešnost ravnateljic Osnovne šole Bežigrad, ki se nanaša na drugo polovico preteklega leta, to je na obdobju od julija do decembra 2020. Tako kot za ostale ravnatelje, pravna podlaga o določbah Pravilnika o merilih za ugotavljanje delovne uspešnosti direktorjev iz področja šolstva. Niti predlog pod točko a), niti predlog pod točko b) nima finančnih posledic za Mestno občino Ljubljana, saj morajo šole, katerih stroški dela so v domeni financiranja ministrstva za izobraževanje po soglasje na to ministrstvo. Hvala lepa.

**GOSPOD ZORAN JANKOVIĆ**

Hvala lepa. Gospa Honzak, stališče odbora prosim.

**GOSPA URŠKA HONZAK**

Hvala še enkrat za besedo. Odbor za predšolsko vzgojo in izobraževanje podpira sprejem predlogov Sklepa o soglasju k določitvi dela plače za delovno uspešnost ravnateljicam in ravnateljem naštetih vzgojno-izobraževalnih zavodov in Odbor za predšolsko vzgojo in izobraževanje podpira sprejem predloga Sklepa o soglasju k določitvi dela plače za redno delovno uspešnost ravnateljice in vršilke dolžnosti ravnateljice Osnovne šole Bežigrad za leto 2020. Oba sklepa sta bila sprejeta z 8 glasovi za in 1 proti od 9-ih navzočih.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo še enkrat. Statutarno pravna komisija k obema točkama ni imela pripomb pravne narave. Hvala.

**GOSPOD ZORAN JANKOVIĆ**

Hvala lepa. Razprava prosim. Ni razprave. Zaključujem, ugotavljam navzočnost po tej točki. Rezultat navzočnosti: 34.

**Glasovanje poteka O PREDLOGU SKLEPA pod točko a): Mestni svet Mestne občine Ljubljana sprejme predloge sklepov o soglasju k določitvi dela plače za delovno uspešnost ravnateljicam in ravnateljem vzgojno-izobraževalnih zavodov: Osnovna šola Bežigrad, Osnovna šola Ledina, Osnovna šola Oskarja Kovačiča, Osnovna šola Prule, Osnovna šola Valentina Vodnika, Osnovna šola Vižmarje Brod, Osnovna šola Vodmat in Osnovna šola Zalog iz naslova povečanega obsega dela.**

Prosim za vaš glas.

**34 ZA.**

**0 PROTI.**

**Glasovanje poteka O PREDLOGU SKLEPA pod točko b): Mestni svet Mestne občine Ljubljana sprejme predlog Sklepa o soglasju k določitvi dela plače za redno delovno uspešnost ravnateljice in vršilke dolžnosti ravnateljice Osnovne šole Bežigrad za leto 2020.**

Prosim za vaš glas.

**28 ZA.**

**0 PROTI.**

Hvala lepa, sprejeto. Gremo na točko 8.

**AD 8. PREDLOG SKLEPA O LOKACIJSKI PREVERITVI ZA DEL OBMOČJA, KI SE UREJA Z ODLOKOM O OBČINSKEM PODROBNEM PROSTORSKEM NAČRTU 106 - KOLIZEJ**

Gradivo ste prejeli, prejeli ste poročilo pristojnega odbora. Prosim Katarino Konda, da poda uvodno obrazložitev.

**GOSPA MAG. KATARINA KONDA**

Pozdravljeni. Predstavila bom lokacijsko preveritev za del--

**GOSPOD ZORAN JANKOVIĆ**

Katarina, jaz ti svetujem, da si malo bolj. Katarina, oprosti, ali malo bližje, da se te bo slišalo.

**GOSPA MAG. KATARINA KONDA**

--ja, takole. Evo, še enkrat. Torej predstavila bom lokacijsko preveritev za del Občinskega podrobnega prostorskega načrta 106 Kolizej. Pobudnik za izvedbo lokacijske preveritve je Tivoli, razvoj rezidenc d.o.o.. Lokacijsko preveritev so izdelali API Arhitekti. Območje lokacijske preveritve se nahaja v centru Ljubljane, v Četrni skupnosti Center, po določilih OPN MOL se območje nahaja v enotah urejanja prostora MS 132, MS 171 in MS 172 s podrobnejšo namensko rabo CU, osrednja območja centralnih dejavnosti. Na območju obravnave velja OPPN sprejet leta 2014. Večji del območja OPPN predstavlja prostorska enota P1, ki je namenjena gradnji stanovanjsko poslovnih stavb, poleg tega pa odlok OPPN natančneje določa, da je treba v prvem nadstropju stavbe A urediti večnamenski prostor za kulturne dejavnosti. Investitor je za gradnjo poslovno stanovanjskega kompleksa že v času izdelave OPPN pridobil soglasje Ministrstva za kulturo za odstranitev dediščine. Za soglasjem pa so bili določeni tudi izravnalni ukrepi za odstranitev. Kot eden od ukrepov je bilo določeno, da mora osrednji prostor v novem objektu nameniti kulturni dejavnosti. Po postopku priprave je bila tako v OPPN 106 Kolizej ob usklajevanju z Ministrstvom za kulturo in Zavodom za varstvo kulturne dediščine oblikovana določba, da je treba v prvem nadstopku stavbe A urediti večnamenski prostor za kulturne dejavnosti, velikosti najmanj 600 m2 etažnih površin, pri čemer mora imeti dvorana najmanj 400 m2 uporabne površine in višino najmanj dve etažni višini stavbe, vendar ne manj kot 6 m. Ministrstvo za kulturo pa je v marcu leta 2020 izdalo odločbo, da se investitorju namesto izravnalnega ukrepa zagotovitve osrednjega večnamenskega prostora naloži alternativni izravnalni ukrep, plačilo denarnega zneska v višini 1,5 mio evrov na transakcijski račun Ministrstva za kulturo. Ker obveza ureditve večnamenskega prostora za kulturo v stavbi A ostaja v veljavi kot prostorski izvedbeni pogoj v OPPN-ju 106 Kolizej, je investitor podal pobudo, da se z lokacijsko preveritvijo dopusti tako individualno odstopanje od tega izvedbenega pogoja tako, da ureditev večnamenskega prostora za kulturne dejavnosti ne bo obvezna. Ker z OPPN predvidena večnamenska dvorana, ki je locirana v prvem nadstopju s statičnega stališča predstavlja neoptimalno rešitev zaradi večjega števila etažno dvorano, zagotavljanje prostega tlorisa pa posledično privede do kompleksne konstrukcije zasnove zaradi velikih stalnih obremenitev, kot tudi ostalih spremenljivih in naključnih vplivov, izvedba dvorane vpliva na konstrukcijske značilnosti zgradbe A. Za nemoteno delovanje programov, predvidenih v dvorani bi bila ključna izvedba oceanskega tlorisa brez vmesnih konstrukcijskih elementov in njihovega negativnega vpliva na potek programov v prostoru. Zato investitor želi z individualnim odstopanjem doseči, da se namesto večnamenske dvorane program v stavbi A poenoti, in sicer se predvidi poslovni program kot v ostalih etažah stavbe A, kar omogoča poenostavitev konstrukcije. Z individualnim odstopanjem se tako doseže primernejšo tehnično rešitev, ki med pripravo in sprejetjem prostorskega akta ni bila uporabljena. Predvidena sprememba pa ne predstavlja odstopanja v zunanji podobi objekta ali bistvene spremembe njihovega delovanja. Hvala.

**GOSPOD ZORAN JANKOVIĆ**

Hvala lepa. Gospod Horvat, stališče odbora prosim.

**GOSPOD IGOR HORVAT**

Hvala za besedo. Odbor za urejanje prostora je na 7. korespondenčni seji ni sprejel sklep, kateri je bil podan, in sicer je za glasoval eden, proti sta glasovala dva od štirih navzočih, ki so podali glas. Jaz bi pa ob tem samo mogoče dal opazko, da v bistvu Lista Zorana Jankovića ne zagotovi niti sklepčnost Odbora za urejanje prostora, ki smo ga imeli v ponedeljek in je bil tudi sklican tako, da glede na to, da imate večino je to skrajno nenavadno. Hvala.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Statutarno pravna komisija ni imela pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Razprava prosim. Gospa Sojar, samo malo počakajte prosim. Še kdo na tej strani. Gospa Sever, gospod Čerin, gospa Vrečko, gospod Matić. Okej, imam vse. Izvolite, gospa Sojar.

**GOSPA MOJCA SOJAR**

Jaz sem mislila, da bo gospa Ksenija zdaj začela govoriti. V redu je, hvala lepa.

**GOSPOD ZORAN JANKOVIĆ**

Ne, ne, vi ste bila prva, ko sem vas vpisal.

**GOSPA MOJCA SOJAR**

Ja, ja, v redu. Jaz bi samo zelo na kratko in na hitro to komentirala, vso to pripravo. V naši svetniški skupini Nove Slovenije smo za to, pa ne zaradi dragih stanovanj tako, kot je bilo omenjeno v pobudi od stranke Levica, kolegov stranke Levica ali pa zaradi nesorazmerja zneskom določenim kot povračilo, ker bo to povedal trg, kako se bodo stanovanja prodajala, ampak zaradi prelaganja odgovornosti na mestne svetnike. Ta zgodba o palači Schellenburg ni od včeraj in kot rečemo ima že kar nekaj brade, zato naj to brado uredijo tisti, ki so vedeli, da bo brada zrasla že od vsega začetka. Hvala.

**GOSPOD ZORAN JANKOVIĆ**

Hvala lepa. Gospa Sever.

**GOSPA KSENIJA SEVER**

Hvala za besedo. Lep pozdrav vsem. Jaz bom pa glasovala za ta odlok, in sicer iz dveh razlogov. Umestitev kulturne dvorane je bila leta 2009, takrat ko v Ljubljani še nismo imeli v uporabi kulturnih hramov, ki so danes, tukaj mislim Cukrarno, Cekinov grad, Vodnikovo domačijo, pa tudi Rog, ki bo dokončan drugo leto. Vsi te kulturni objekti so umeščeni v center mesta. Mislim pa tudi, da kulturni objekt v neki veliki stanovanjski stavbi, kjer se kultura dogaja v večernih urah ne sodi, zato bi predlagala, da mestni svet sklene z ministrstvom dogovor, da se ta sredstva, kakršnakoli pač bojo že dodeljena Ljubljani porabijo dejansko za Ljubljano, in sicer v četrtnih skupnostih na obrobju mesta, kajti tudi tam imamo ljudi, ki bi radi se udejstvovali kulturnih programov, mislim na starejše, dvorane kulturne pa so v zelo slabem stanju. Hvala lepa.

**GOSPOD ZORAN JANKOVIĆ**

Hvala lepa. Gospod Čerin.

**GOSPOD ALEŠ ČERIN**

Hvala za besedo. Jaz sam bom glasoval za ta predlog in naše svetnice in svetniki so seveda tako kot pri tej, pri vsaki točki samostojni pri odločanju. Bilo je pa veliko debate okrog tega, kaj s tem narediti. Kaj s temi spremembami, ali to podpreti, ali ne podpreti in zdaj bom povedal jaz svoje stališče. Prvo, očitki, da podpiramo tiste, ki so v službi kapitala so malo hecni, ker tukaj gre za stavbo, ki jo brez kapitala seveda ni možno zgraditi in stavba sploh ni sporna glede na lokacijo. Sporna je nastala zaradi izravnalnega ukrepa oziroma glede tega, kakšna kulturna dejavnost naj se tukaj zagotovi. Vrnil se bom na deset in več let nazaj, takrat ko je bil narejen prvi projekt in v stavbi je bil predviden odeon, pravi odeon, kakršnega Ljubljana do zdaj, do takrat še ni imela. In mnogi so skočili pokonci, na čelu s Cankarjevim domom, to bo pa konkurenca, to pa ni v redu in to ne gre. Tako, da tu smo majhen hecni mi sami. No, potem je prišlo do tega, da se namesto odeona stavba zniža itak iz 70 na 40 m, ni prostora za odeon, ampak manjšo dvorano in zdaj smo pa tukaj. 400 neto oziroma 600 bruto m2. A je to zelo pomembno za Ljubljano? Ta površina in na tej lokaciji? Mislim, da ne. Samo 100, 150 m preč bomo imeli kino, štiri dvorane kina pod Ajdovšino, vrsto kulturnih objektov smo v tem času usposobili, odprli in naj omenim samo dva od teh, in sicer pred enim mesecem Cukrarno, ki je mnogo, mnogo večji kulturni prostor, večnamenski in pa v zaključevanju je streha na Križankah. In lahko bi našteval še in še tako, da ta dvorana ni življenjsko potrebna za ta del Ljubljane oziroma sploh za Ljubljano, da ne naštevam še Rog in tako dalje, in tako dalje. No, ampak bistveno je pa to – nočem, da se Bežigrajski stadion, nočem, da se kanal C0 ponovi tudi na tej lokaciji. Nenazadnje je bila investicija Šumi tudi en preizkusni kamen okrog tega in vemo, koliko časa je trajalo, da je bila investicija začeta. Tako, da jaz sem prepričan, da je potrebno, da damo zeleno luč, da je ta objekt čimprej dokončan, kakšne velike usodne škode ali pa manjko za družbeni, kulturni razvoj Ljubljane pa s tem ne bo. Hvala lepa.

**GOSPOD ZORAN JANKOVIĆ**

Hvala lepa. Gospa Vrečko.

**GOSPA DR. ASTA VREČKO**

Hvala lepa. Hvala lepa tudi za vse iztočnice. Kot prvo mislim, da pri Kolizeju in pri družbeni in kulturni škodi, ki se tukaj pogovarjamo seveda ne gre zgolj za neposredno, gre tudi za nek simbolni odnos za kulturo, do kulture, do kulturne dediščine, do kulturne infrastrukture, ki se je tukaj pač dogajala v zadnjih 10 in več letih. Tudi sama spremljam zgodbo Kolizeja od samega začetka, toliko časa pa sem že profesionalno prisotna na področju kulture in umetnosti ter izobraževanja, v umetnostno zgodovinskem društvu smo od leta 2009 dalje organizirali ves čas okrogle mize, bilo je mnogo posvetov, sodelovali so različni predstavniki takratni, ki so danes tudi še akterji in tudi bili vpleteni v te odločitve. Seveda se lahko strinjamo, da takšna dvorana ne bo rešila tistega, kar verjetno samo mesto potrebuje. Ampak ne gre, se niti približno za to. V prvi vrsti zakaj se gre, je to, da spoštujemo sami sebe, institut mestnega sveta in odločitve mestnih svetnikov in svetnic. Palača Schellenburg se gradi, gradi se in mi se odločamo o stanju, ki je že izvršeno dejstvo. In to je prva napaka tukaj. In zato mi na to, mislim da kot mestni svetniki in svetnice absolutno ne smemo nikakor pristajati. Jasno je, da seveda odločitev večine tukaj vidim kakšna bo, bi vseeno opozorila, da dva odbora, eden je odbor za kulturo, ki kroji kulturno politiko Ljubljane je dal negativno mnenje na to že 31. 8. oziroma tukaj je datirano 1. 9. 2021, ki se ne strinja s to odločitvijo in tudi na odboru za kulturo smo sprejeli nekako sklep, da naj se vendarle ta denar nameni nečemu drugemu. Namreč, to je samo prva. Druga točka, denar, ki bo šel za izravnalni ukrep in izravnalni ukrep na področju kulturne dediščine pomeni, da se mora na tem mestu, kjer se poruši kulturna dediščina in to je kulturna dediščina, ki je vseh nas, ki je na tem mestu bila tako pomembna, da če se še zbriše, se mora na njo ohranjati spomin, kakršenkoli, mora se ohranjati spomin in zato se da izravnalni ukrep. In seveda, Cukrarna in druge dvorane, ki jih MOL dela, tudi kino v neposredni bližini, vse pohvalno. Ampak to nima s Kolizejem neposredne veze. Na tem mestu se mora ohraniti spomin na zgodovino tega Kolizeja in kar se je tukaj ohranjalo. In to bo s tem odvzeto. To je prva stvar. In druga stvar, denar, milion in pol bo še v integralni proračun.

------------------------------------------------------------------KONEC POSNETKA ŠT. 20211018\_154332

**GOSPA DR. ASTA VREČKO**

To pomeni, da od miliona in pol in tega se morate zavedati ob svojem glasovanju, Ljubljana, na ta način za kulturno dediščino ne bo videla, vsaj v tem kako je sedaj. In zato smo dali tudi pobudo za umik točke, ki jo lahko seveda vsak bere kakor jo želi in mu ustreza, ampak v njej jasno piše, da prosimo mestne svetnice in svetnike, da naj o tem ne glasujejo dokler ne bo prišla zaveza iz Ministrstva za kulturo, da se bo milion in pol izravnalnega ukrepa uporabil za namen kulturne dediščine ali infrastrukture na območju Ljubljane. Sedaj, kot prvo ni nujno, da sploh gre za kulturno dediščino ali kakrkoli za kulturo, kaj šele na področju Ljubljane. In tukaj mestni svetniki in svetnice smo vendarle zavezani mestu Ljubljana. Potem, zakaj je seveda to smešno, da na ta način mi glasujemo. In je praktično izjemno cinično, tudi s strani investitorja in ja, gre za zmago kapitala, gre za luksuzna, nadluksuzna stanovanja, na spletni strani ni omembe nobene, kakršnekoli dvorane ali česarkoli javnega dela, ki naj bi ga stavba imela. Gre za izjemno draga stanovanja, stanovanja, ki lahko sama po sebi so največja v 325 do 45 m2 stanejo milion in pol. In ta denar sedaj bo šel v integralni proračun, lahko se porabi za karkoli. Za karkoli, lahko tudi karkoli, kar je proti kulturni dediščini. In, če mi želimo ohranjati in skrbeti za prihodnost moramo razmišljati tudi o preteklosti. Kolizej ni imel vedno pozitivne vloge v mestu. Tam so živeli od tiste svoje osnovne vloge, so na njem tudi živeli najrevnejši, največji socialni problemi. A kljub temu ta nek spomin na to mesto, na to dejavnost in na to stavbo mora ostati. Kolizej, nekdanji Kolizej, ki je še bil takšen ohranjen iz področja Avstro-Ogrske so imeli tudi v Gradcu. V Gradcu sedaj tam stoji izjemno zanimiva sodobna arhitektura, sodobnega muzeja za umetnost in tam vsi vejo, kaj je tam stalo. Tukaj ne bo vedel nihče. Tudi gospod Lokar iz odbora za kulturo je dal pisne pripombe, s katerimi se izjemno strinjam in to tudi v Levici večkrat poudarjamo. Mesto nima več mestotvornih vsebin v samem centru. S takimi ukrepi pa se to nekako še odganja. Se pravi, tukaj bi bilo neko, neka stavba, ki bi vsebovala tako javni kot zasebni prostor in to je v tujini pogosto, to ne pomeni, da bi se motilo ene in druge, ampak s tem bo samo še pač navadna stanovanjsko poslovna stavba. Skratka, kar vas pozivam je to, da si ne pustimo in ne dovolimo, da glasujemo o nečem, kar bo tako ali tako očitno se izvaja. Jaz niti ne razumem kako lahko to že poteka, gradnja brez tega, da bi mi mestni svetniki o tem odločali, in da se zagotovi in pisno, da bo ta denar vsaj toliko, da bo šel za kulturno infrastrukturo na področju MOL. Hvala lepa.

**GOSPOD ZORAN JANKOVIĆ**

Replika. Gospod Horvat.

**GOSPOD JOŽEF HORVAT**

Hvala lepa za besedo. Jaz bi zdaj tukaj, ko smo rekli, da stvar ima brado, rad povedal, da če so bili tako za te izravnalne ukrepe, bi takrat mogla ministrica Širca reči tako, kot za Cukrarno ista oblika, isti gabariti, potem imamo spomin. Ko pa enkrat dovolimo stekleno palačo, pa to ni noben več spomin. Tako, da jaz tukaj rečem, dajmo si naliti res čistega vina. Hvala lepa.

**GOSPOD ZORAN JANKOVIĆ**

Hvala lepa. Gospod Matić, razprava.

**GOSPOD DR. DRAGAN MATIĆ**

Hvala za besedo.

**GOSPOD ZORAN JANKOVIĆ**

Lepo prosim, mikforon.

**GOSPOD DR. DRAGAN MATIĆ**

Aha, se opravičujem. V redu. Jaz upam, da se slišimo. Zdaj, po tem, kar je bilo do zdaj rečeno, je očitno, da gre tam za neskladno gradnjo oziroma za gradnjo, ki ni v skladu z gradbenim dovoljenjem, ampak upam, da to bodo pristojne službe reagirale na te informacije, da se tu nekaj gradi, ampak očitno, da v nasprotju s tistim, za kar ima investitor papirje. Zdaj, če smo se pa že ravno pogovarjali o teh bradah in je ta izraz tako popularen, dajmo še malo pogledati na hitro, kaj ta brada pomeni. Leta 2003 imamo zdaj gospoda Anderliča, ki je pač že takrat želel to stavbo porušiti, ko jo je dobil v svojo last in zgraditi eno visoko stolpnico. Leta 2005 je Ministrstvo za kulturo Kolizej začasno razglasilo za kulturni spomenik državnega pomena ravno zato, da prepreči rušenje, ampak ker se je to propadanje stavbe nadaljevalo, je potem leta 2009 takratna ministrica podpisala kulturno varstveno soglasje za raziskavo in odstranitev in takrat je bilo pač določeno, da mora biti zgrajena ta kulturna dvorana poleg še ostalih nadomestnih ukrepov, ki so bili trije, dva od teh sta šla za finance za gradnjo Cukrarne oziroma popravilo strehe. Leta 2011 se je ob protestih raznih strokovnih združenj in društev zgodila ta rušitev in takrat je gospod Anderlič obljubljal, da bo zgradil koncertno operno dvorano, večjo od 20.000 m2, s kapaciteto 1500 obiskovalcev, ampak kasneje po rušenju pa je izjavil, da ni čisto tako mislil, ampak da bi za operno dvorano morala nekaj prispevati tudi država in občina. No, leta 2019 pa je po usklajevanju z občino in Ministrstvo za kulturo Anderlič pridobil gradbeno dovoljenje, ki očitno danes ni več aktualno in takrat se je zavezal k temu kompromisnemu nadomestnemu ukrepu, to je, da bo v kompleksu večnamenska dvorana z neto površino 400 m2. Že isto leto je pod ministrovanjem Zorana Pozniča, Ministrstvom za kulturo odgovorilo gospodu Anderliču, da opustitev gradnje dvorane ne pride v poštev, ker je gospod Anderlič to takoj zaprosil že kmalu za tem, ko je dobil to gradbeno dovoljenje. No, zgodi se pa potem marec 2021, ne marec 2020 kot je bilo napačno v predstavitvi pač povedano, ko je minister Simoniti izdal odločbo, da večnamenskega prostora investitorju ni treba zgraditi, ampak je dovolj, da plača 1,5 mio evrov in ob tem sta recimo Mitja Rotovnik in pa Majda Širca izrazila naslednje mnenje. Mitja Rotovnik je rekel, to se pravi, rušitev smo podprli, ker se je ponudila priložnost, da privatni kapital zgradi veliko operno dvorano, a potem smo doživljali prevaro za prevaro, divjanje kapitalizma, Anderlič nas je vodil za nos, šlo je za perfidno speljano prevaro, preko katere je Anderlič prišel do lokacije. Zadnja poteza, odškodnina v višini 1,5 mio pa je za gospoda Rotovnika najmanj goljufija. Tudi nekdanja ministrica Širca je povedala, da se počuti izigrano, ker je vse skupaj zelo donosno izigravanje z namenom rušenja Kolizeja. In še en zanimiv odmev, mestni arhitekt Janez Koželj je dejal, da sam spremembi načrtov nasprotuje in, da zahteva po dvorani mora ostati, da bo vsaj nekaj. To so ti odzivi, ki so se zgodili nedavno, pred kakšnim mesecem. No in ob vseh teh odzivih smo potem imeli tudi sejo Odbora za kulturo in raziskovalno dejavnost, na katero smo povabili tudi vršilko dolžnosti generalne direktorice Direktorata za kulturno dediščino Jelko Pirkovič, to se je zgodilo 4. 10.. Na vprašanja v zvezi z odločbo, s katero je Ministrstvo za kulturo investitorju naložilo nov oziroma spremenjen nadomestni ukrep, gospa ni znala razložiti, na kakšen način so preizkusili trditev investitorja, da je izvedba nadomestnega ukrepa nemogoča. To se pravi, da je graditev večnamenske kulturne dvorane nemogoča. Trditev, da je v 21. stoletju v večnadstropni hiši nemogoče zgraditi 600 m2 veliko dvorano in, da bi to potresno ogrožalo stavbo je po moje norčevanje iz zdrave pameti, pri sedanji stopnji gradbeništva, arhitekture in pa inženirstva. Očitno je, da so na Ministrstvu za kulturo enostavno sledili tem navedbam investitorja in so jim pač potrdili, kar so jim. Glede same ocene zneska nadomestnega ukrepa, to se pravi, 1,5 mio, pa ob očitku, da je znesek smešno majhen, generalna direktorica Pirkovič navedla samo, da so imeli v mislih le gradbene stroške, do katerih bi prišlo ob gradnji 600 m2 velike dvorane z osnovno opremo, to je tisto, kot se je izrazila, citiram: »ki se nahaja v zidu«. Torej, niso imeli v mislih neke avdiovizualne in ostale opreme pri oceni tega nadomestnega ukrepa, ki je običajna ob takih večnamenskih kulturnih dvoranah, ampak očitno bolj elektro in vodovodno instalacijo in pa verjetno kanalizacijo, torej tisto, kar dobiš, če kupiš stanovanje na ključ. Tako so prišlo do tega 1,5 milijona. Zdaj pa gremo naprej. Prav tako gospa Pirkovič ni imela odgovora na vprašanje, zakaj so se na Ministrstvu za kulturo odločili za izravnalni ukrep v smislu plačila 1,5 mio evrov, pozor v integralni proračun. V skladu z 31. členom Zakona o varstvu kulturne dediščine ima minister za kulturo dve možnosti. V petem odstavku sta namreč dve alineje, prva alineja pravi, da ima možnost, da naloži plačilo denarnega zneska v vrednosti povzročene škode, ki nastane zaradi odstranitve spomenika in zato se je gospod minister odločil, druga možnost pa je financiranje oziroma izvedba ukrepov za ohranitev ali oživitev drugega spomenika primerljivega pomena. Zdaj pa jaz vas sprašujem, kolegi, a tovrstne potrebe na območju Mestne občine Ljubljana ni? A ne obstaja recimo Plečnikov stadion in 1,5 mio vredna obnova bi nedvomno precej zmanjšala sramotno stanje, v katerem se stadion nahaja? Ampak minister na to ni pomislil in je denar, ki bi ga lahko namenil za ukrepe iz svojega kulturnega resorja. To se pravi, namesto da bi jih zadržal na svoj kulturni resor je 1,5 mio poslal gospodu Širclju, ministru za finance. In vsi veste, kaj je integral. Integral je tako, kot da bi vrgel v brezno brez dna. In še enkrat poudarjam, generalna direktorica Direktorata za kulturno dediščino, Jelka Pirkovič je povedala, da je ta denar že plačan in je v integralnem proračunu in iz tega denarja lahko zdaj na primer minister Tonin kupi pol oklepnik ali pa si na nekaj ministrstvih omislijo novo pohištvo, za karkoli pač, le za kulturo v Ljubljani ne. In jasno je, da so neosnovana pričakovanja o tem, da bo Mestna občina Ljubljana dobila 1,5 milionov, čeprav so zapisana v gradivu, s katerim Oddelek za urejanje prostora predlaga mestnemu svetu, da potrdi, da citiram: »večnamenskega prostora za kulturne dejavnosti ni treba urediti«. Torej, Ministrstvo za kulturo ne bo dalo noben denar za Miniplex, niti za karkoli drugega v Ljubljani, to je bilo povedano na naši seji. To je bilo popolnoma jasno. Zato je tudi Odbor za kulturo in raziskovalno dejavnost sprejel sklep, s katerim Ministrstvu za kulturo predlaga, da se sredstva vplačana v integralni proračun vendarle namenijo za financiranje kulturne dediščine na območju Mestne občine Ljubljana v dogovoru z Mestno občino Ljubljana. Samo ta sklep ne bo nič pomagal, če bo predlog, da se potrdi ta lokacijska preveritev, ki ga imamo danes pred sabo in o katerem glasujemo, če bo to potrjeno. Dalje moram še poročati, da kljub temu, da so se vsi člani našega odbora zgražali nad neprimernostjo izravnalnega ukrepa, saj Mestna občina Ljubljana ob izgubi Kolizeja ne bo dobila nič, da je kljub temu bil izglasovan sklep, da Odbor za kulturo in raziskovalno dejavnost, Odbor za urbanizem priporoča potrditev lokacijske preverbe oziroma oprostitev investitorja gradnje kulturne dvorane. Sklep je bil potrjen s 3 glasovi za, 2 proti, 1 vzdržan. Mislim, da ne rabim posebej poudarjati, da sem jaz glasoval proti temu. Zdaj v nadaljevanju, pa kot vemo se je zgodil zanimiv preobrat. Pristojni Odbor za urejanje prostora ni sledil temu priporočilu in ni potrdil predlaganega sklepa. Če torej povzamem, Oddelek za kulturo Mestne občine Ljubljana je proti potrditvi tega sklepa. Eden od najboljših direktorjev kulturnih zavodov, kot ga ocenjuje sam župan Janković, Simon Kardun pravi, da je tak nadomestni ukrep »nerazumna neumnost«, citiram njega.

---------------------------------------------------------zvok, ki je napove potek časa namenjenega razpravi

**GOSPOD DR. DRAGAN MATIĆ**

Podžupan in mestni arhitekt, Janez Koželj omenja, da sklep ni tapravi in ga zavrača, pristojni Odbor za urejanje prostora ne podpira tega sklepa in MOL v primeru, da mestni svet potrdi omenjeni sklep izgubi zadnji vzvod, da bi vendarle dobil vsaj nekakšno poročilo za izgubo Kolizeja. Zato gospe svetnice, gospodje svetniki predlagam, da glasujete proti temu sklepu. Hvala.

**GOSPOD ZORAN JANKOVIĆ**

Hvala lepa. Gospa, se opravičujem. Ne, ne, saj. Izvolite, gospa Vuk.

**GOSPA MARTINA VUK**

Hvala lepa, čisto na začetku sem se javila.

**GOSPOD ZORAN JANKOVIĆ**

Samo prosim v mikrofon, jaz imam problem še tukaj, ne da sem star ampak tudi steklo.

**GOSPA MARTINA VUK**

Prav, bom govorila v mikrofon, relativno na glas, se mi zdi pa pač pomembno. V resnici se mi zdi ta zgodba Kolizeja zelo žalostna zgodba, tako kot je bila to žalostna zgodba same stavbe in se je zaključila kot zasilno pribežališče in zasilno bivališče tistih, ki niso kam imeli, se je tako zaključila tudi zgodba ali pa se tako zaključuje in kaže te zgodbe tudi tega investitorja, ki je od visoko letečih obljub, vse bom dal za kulturo pristal na temu, ničesar ne bom dal. In se odkupil z ceno enega stanovanja, ki ga prodaja v tej isti stavbi. Žalostno je to v resnici. Pravzaprav pa s prstom kažem na Ministrstvo za kulturo, ki vendarle je tisto ministrstvo in v preteklosti nekako je tudi bilo, ta glavni branik, če temu tako rečem Kolizeja, pa na splošno pač kulturnih dejavnosti in kot vemo, zdaj smo veliko slišali o teh bradah in o celotni zgodovini, osnovni pogoj, osnovnih izhodiščni pogoj, da se je sploh dovolilo rušiti Kolizej je bila ta kulturna dejavnost. Osnovni pogoj in svete zaobljube, da se bo tega držalo. In zdaj so ta pogoj prodali, prav grdo prodali, šenkali v resnici za milion in pol evrov. Pa to je nesramno v resnici. Ampak za milion in pol evrov tako, kot je bilo rečeno vrženega v vrečo brez dna. Ne za Ljubljano, ne za ljubljanske kulturne dejavnosti, ne za ljubljansko kulturno infrastrukturo. Pa jaz tu ne očitam, da se ni ogromno stvari kulturnih v Ljubljani naredilo in kolikšen delež proračuna gre. Absolutno neprimerljivo s komurkoli drugim verjetno. Ampak ta način, ta način, zdaj pa jaz nisem vedela, da se celo že gradi po tem novem, ne da bi pač bilo potrjeno. Če pa to drži, da je v bistvu že upoštevano, kljub temu, da pač tega še ni mestni svet izglasoval in, da je torej to v nasprotju s pridobljenim gradbenim dovoljenjem. Potem pa pač smo tukaj zašli iz prave poti. In to je nesprejemljivo. In to je pač treba na ta način tudi pokazati. Zato jaz tega sklepa ne morem podpreti.

**GOSPOD ZORAN JANKOVIĆ**

Gospod Čerin, replika.

**GOSPOD ALEŠ ČERIN**

Hvala lepa. No, pa preigrajmo dilemo. Kaj na drugi strani lahko naredimo. Prej v svojem govoru sem povedal, da nočem, da imamo v Ljubljani še en Bežigrajski stadion. No, da recimo, da ne sprejmemo ta predlog. Zadeva bo obstala. Kdaj, koliko časa in za koga? Bodimo praktični. Hvala lepa.

**GOSPOD ZORAN JANKOVIĆ**

A je še kdo? Prosim?

… /// … iz dvorane – nerazumljivo … ///

**GOSPOD ZORAN JANKOVIĆ**

Na koga, prosim? Ne morete. Zato sem rekel. Zato sem videl. Ne, ampak glejte, zaključujem razpravo. Jaz mislim, da imam nekaj minut, pa bom probal vam povedat o tem Kolizeju, kako sem se jaz z njim srečal, pa ne bom razpravljal o tem, kako je to arhitekturno bilo pomembno, ali ni bilo pomembno, zato so drugi. Ampak moje prvo srečanje s Kolizejem je to, da nam je sodišče vrhovno vzelo skoraj 7 mio evrov za nezmožnost uporabe stanovanj na tem področju, ker ga je imel nekaj stanovanj naš stanovanjski sklad. Dokazovali smo, da naš stanovanjski sklad daje te prostore po neprofitni, znižani najemnini, ampak nam so računali tržno in to je bilo moje prvo srečanje s tem. Ko zdaj razlagate, da se gradi po novem projektu, ne drži ne. Tako, da tisti, ki razlaga ima inšpekcijo, naj pokliče. Ko govorite, podrejamo se kapitalu, da se bodo tu stanovanja, ki so luksuzna prodajala, tudi to ne veste, da na tem področju ni stanovanj, ampak so pisarne, katerih cena v Ljublani ne more preseči 3000 evrov. Kot tretje, če pa koga nisem ljubitelj, je pa to Simoniti. Ta je škodljiv za Ljubljano dokončno, ostal bo škodljiv, je bil škodljiv in bo škodljiv in mimogrede, jaz sem tudi dal svoje pismo, ki sem mu pisal. Oni so dobili 1,5 eur, ljubljanski projekti in kulture tega ne bodo videli nič. V to sem trdno prepričan, lahko razpravljamo kar hočemo. To, da mesto nima več v centru mestotvornih vsebin, to pa res ostro nasprotujem, to lahko govori samo nekdo, ki je ali nesrečen, da ne rečem kako drugo besedo, kajti po vseh kriterijih, po vseh obiskih tujine, nas izpostavljajo kot primer. Pa ne bom rekel, da smo edina občina v regiji in malo dlje, ki dajemo 11% za kulturo brez investicij. Kar se pa tiče zdaj tega, minister Simoniti mi je pisal pred petimi tedni, šestim, eno pismo, da predlaga, da bi ZAL, tu v sosedstvu, ki ga pa je grobo zlorabljal, govorim o tem, da so naredili iz dveh etaž, tri etaže, brez gradbenega dovoljenja, brez soglasja ZVKDS-ja in, da je nevarno, ker je sodno dogovorjeno, da se seli 23. 2. 2022, naj podaljašamo do leta 2024. Tak kot sem, sem ga naslednji dan klical in minister je bil na poti na Dunaj, ampak sem računal, da bo klic vrnil, čakal sem cel teden in pol. In, ker ni bilo odgovora sem mu samo napisal. Sem pač povedal da je nekulturen, ker če nekaj piše in ne odgovarja, da njega ZAL sploh ne zanima, ampak je napisal, da se nekaj reši, sem rekel, da smo pripravljeni o tem razmišljati, poudarjam pripravljeni razmišljati do konec leta 2022, ker imamo na Roški prostore, ki jih lahko uredijo, ker imamo gradbeno dovoljenje, če oni razmislijo o tem, da bi ta 1,5 mio dali za Gosposvetsko ulico, ki je samo 150 m od Kolizeja, kjer gradimo pa 4 dvorane. In bodo tako zgrajene z njim ali pa brez njega. Mnenja drugih, ko razlagajo, ne bom se spuščal ne v Rotovnika, ne Karduma ampak naj mi eden od vas pove, naj me pelje v dvorano, ki je 400 m, pa je kulturna dvorana, 400 m2, da gremo pogledat kakšno kulturo ona daje. In jasno, minister ni odgovoril. Jaz na ta sredstva ne računam, ampak glede na razprave, jaz vse razprave spoštujem. Zdaj pač, SDS bo glasoval za, ker je njihov minister, saj drugače ne more biti, kot tako. To, kar je rekel pa gospod Čerin, je pa ključen problem. Nam se zna zgoditi, da se bo to ustavilo za 5 let. Denar je šel na Ministrstvo za kulturo, Ljubljana bo gledala pa ruševino. Zato pa pravim, zdaj pa jaz pozivam, da še enkrat o tem razmislite, pa vse to, kar je rekel gospod Matić in gospa Vrečko, jaz akceptiram, razen dveh točk, da ni mestotvorno, pa druga točka, da so stanovanja, vsaj toliko bi se pozanimali, da veste, da niso stanovanja. To je fino tako opletati politikansko, stanovanja so po 8 tisoč, 400 m po 8 tisoč, 3.200.000, koliko bo fino zaslužil. Ampak fakti so drugi. Ugotavljam navzočnost po celi točki.

**GOSPOD IGOR HORVAT**

Proceduralno imam.

**GOSPOD ZORAN JANKOVIĆ**

Izvolite.

**GOSPOD IGOR HORVAT**

Hvala za besedo. V skladu s 112. členom poslovnika prosim za 30 minutno prekinitev seje, da se naš svetniški klub posvetuje glede glasovanja. Hvala. To imamo pravico in tudi tukaj je eksplicitno zabeleženo.

**GOSPOD ZORAN JANKOVIĆ**

Samo moment. Samo moment. Proceduralni predlog, da se seja prekine za 30 minut, a kdo rabi za posvetovanje, govorim o ostalih, razen vas?

**GOSPOD IGOR HORVAT**

Saj tukaj eksplicitno piše.

**GOSPOD ZORAN JANKOVIĆ**

Ne, ne, saj je v redu. Saj ne nasprotujem, boste dobili. Sprašujem, da ne izgubljamo, a imate dovolj 10 minut?

**GOSPOD IGOR HORVAT**

Ne, ne 30 minut zahtevamo.

**GOSPOD ZORAN JANKOVIĆ**

Ne boste dobili, ker je največ 30 minut, dobite 10 minut. Začnemo 17.10. Proceduralni, prekinitev seje do 17.10. Največ 30 minut, ne piše 30, ampak največ 30 minut. Bomo eksaktni. Imate 10 minut, zdaj pa pohitite, da ne boste potem zamudili 10 minut. Lahko pa kličete Simonitija, bom povedal to, kar sem rekel, da to drži. Imam pa tudi moje pismo tu. Pravim, da imam moje pismo, ki sem mu pisal. Denarja pa ne bo dal v Ljubljano.

-----------------------------------------------------------------------------------------------------pavza, 10 minut

**GOSPOD ZORAN JANKOVIĆ**

Hvala lepa za prihod. Nadaljujemo to sejo. Ugotavljam navzočnost po celotni točki. Prosim za vaš glas. Rezultat navzočnosti: 36.

**Glasujemo O PREDLOGU SKLEPA: Mestni svet Mestne občine Ljubljana sprejme predlog Sklepa o lokacijski preveritvi za del območja, ki se ureja z Odlokom o občinskem podrobnem prostorskem načrtu 106 – Kolizej.**

Prosim za vaš glas.

**26 ZA.**

**8 PROTI.**

Sprejeto. Hvala lepa vsem. Predvsem to, kar je kolega Čerin rekel, da ne bi gledali še eno ruševino sredi mesta, ko je zdaj Gosposvetska tako lepo urejena. Gremo na točko 9 današnjega dnevnega reda.

**AD 9. PREDLOG SKLEPA O LOKACIJSKI PREVERITVI ZA DEL OBMOČJA ODLOKA O OBČINSKEM PODROBNEM PROSTORSKEM NAČRTU 273 TOVIL (ZA ENOTO UREJANJA PROSTORA VI-521 TER DELE ENOT UREJANJA PROSTORA VI-371, VI-372, VI-374 IN VI-672)**

Gradivo ste prejeli, prejeli ste poročilo pristojnega odbora. Prosim še enkrat Katarino Konda, da poda uvodno obrazložitev.

**GOSPA MAG. KATARINA KONDA**

Tokrat bom pa predstavila lokacijsko preveritev za del območja OPPN 273 Tovil. Pobudniki za izvedbo lokacijske preveritve so Draco d.o.o., Urbana oaza d.o.o. in Interloock d.o.o.. Lokacijsko preveritev so izdelali Šabec-Kalan-Šabec – arhitekti. Območje lokacijske preveritve se nahaja v zahodnem delu Ljubljane, v četrtni skupnosti Vič. Po določilih OPN MOL se območje nahaja v enoti urejanja prostora VI 521 s podrobnejšo namensko rabo SSSV, splošne večstanovanjske površine. Na območju obravnave velja OPPN sprejet leta 2020. Lokacijska preveritev obsega posege v prostorski enoti S, zazidalno zasnovo predstavlja večstanovanjska stavba, ki je sestavljena iz zgornjega dela lomljene oblike, postavljenega na tri pritlične postavke nepravilnih oblik. Na območju je predvidena gradnja 140-ih stanovanj, od tega največ 60 oskrbovanih stanovanj ter pripadajočih garažnih površin v kleti stavbe. Ob Gradaščici je predvidena ureditev javne obvodne parkovne površine z zagotovitvijo peš in kolesarske povezave ob vodotoku. OPPN določa, da mora biti pred začetkom gradnje načrtovane stavbe in pripadajočih ureditev v prostorski enoti S izvedena 1A etapa protipoplavnih ukrepov, določenih z Uredbo o državnem prostorskem načrtu za zagotavljanje poplavne varnosti jugozahodnega dela Ljubljane in naselij v občini Dobrova – Polhov Gradec, v nadaljevanju DPN. Lokacijska preveritev pa predlaga, da se pričetek gradnje načrtovane stavbe in pripadajočih ureditev dopusti že pred izvedbo protipoplavnih omilitvenih ukrepov, načrtovanih z 1A etapo. Obenem pa dodaja 3 dodatne pogoje, in sicer na podlagi že sklenjene pogodbe za projektiranje in gradnjo projekta, protipoplavno ureditev porečja Gradaščice, etapa 1 določa, da je pogoj za uporabo stavb v prostorski enoti S realizirana 1A etapa DPN, ki bo izboljšala poplavno varnost širšega območja. Poleg tega pa sta določena še dva dodatna pogoja, ki jih je treba izvajati v času gradnje, in sicer v času gradnje in pripadajočih ureditev je treba zagotavljati koridor za pretakanje poplavne vode na južni strani območja proti otočnemu lijaku in poleg tega pa je treba varovati gradbeno jamo pred vdorom površinske vode z namestitvijo protipoplavnih vreč ali z izvedbo nasipa višine do 0,35 m na notranji strani gradbiščne ograje. V zvezi s poplavno ogroženostjo območja naj povemo, da je bila v ta namen že v času izdelave OPPN izdelana hidrološko hidravlična študija v sklopu priprave OPPN Tovil. Študija je ugotovila, da obravnavanega območja ne poplavi voda neposredno iz Malega grabna ali mestne Gradaščice, ampak voda, ki na območje južno od železnice priteče skozi prepuste pod železnico. Voda na območju OPPN torej priteče z območja parkirišča pri Intersparu v smeri proti vzhodu ter v smeri proti severu od Gerbičeve ceste in ne neposredno iz struge mestne Gradaščice. Kot omilitveni ukrep oziroma varstvo pred poplavami je že OPPN določil ukrepe, ki so navedeni v 22. in 34. členu, ki jih je treba izvesti pred gradnjo oziroma v času gradnje in zaradi katere so objekti varni tudi ob nastopu stoletnih poplavnih vod. Ker v fazi OPPN-ja še ni bila znana časovnica glede izvajanja protipoplavnih ukrepov, načrtovanih z DPN je mestni svet na podlagi amandmaja v OPPN dodal določilo, da naj bojo pred pričetkom gradnje stavbe in pripadajočih ureditev vseeno izvedeni tudi protipoplavni ukrepi načrtovani z 1A etapo. Čeprav za načrtovane posege v območju OPPN te niso bili pogojevani na podlagi izdelane hidrološko hidravlične študije in tudi niso bili zahtevani s strani nosilcev urejanja prostora, niti s strani Ministrstva za okolje in prostor v postopku celovite presoje vplivov na okolje. OPPN torej že določa omilitvene ukrepe, ki bodo omogočili gradnjo in uporabo stavb v območju OPPN pred izvedbo celovitih protipoplavnih ukrepov načrtovanih z etapo 1A. To so te protipoplavni ukrepi, ki jih vidimo na sliki. Poleg tega pa je lokacijska preveritev dodala še tri dodatne pogoje, torej pogoj za uporabo stavb je izvedba 1A etape, treba je zaščititi gradbeno jamo in ves čas gradnje je treba tudi zagotavljati koridor za pretakanje poplavne vode, poleg teh obstoječih treh. Vsi ti ukrepi morajo biti narejeni pred oziroma z gradnjo objekta v prostorski enoti S. V postopku je bilo preverjeno ali lokacijska preveritev izpolnjuje pogoje kot jih določa Zakon o urejanju prostora, ta določa, da v primerih, če investicijska namera zaradi objektivnih okoliščin ne zadosti posameznemu prostorskenemu izvedbenemu pogoju, občina z izvedbo lokacijske preveritve dopusti individualno odstopanje od takšnega izvedbenega pogoja. Ugotovljeno je bilo, da obstajajo omejujoče okoliščine v zvezi z lokacijo, na katere investitor ne more vplivati. Onemogočajo izvedbo investicije in terjajo nesorazmerne stroške na strani investitorja. Investitor namreč ne more pričeti z gradnjo vse do avgusta 2023 oziroma dokler niso izvedeni protipoplavni ukrepi 1A etape. Investitor na omejujoče okoliščine ne more vplivati, izvedba protipoplavnih ukrepov je v pristojnosti državnih organov in ne investitorjev. Dokler protipoplavni ukrepi niso izvedeni, investitorji ne morejo pridobiti gradbenega dovoljenja in realizirati svoje investicije, do takrat pa jim nastajajo nesorazmerni stroški zaradi zamude za izvedbo investicije. V zvezi s predlaganim odstopanjem, to je ključno, da je za izvedbo protipoplavnih ukrepov 1A etape iz DPN zdaj že sklenjena pogodba, ki jasno določa, da bodo ukrepi dokončani do avgusta 2023, pridobljeno pa je bilo tudi gradbeno dovoljenje za eno od štirih etap v etapi 1A. Torej, odstop od tega prostorskega pogoja ne bo vplival na poplavno ogroženost osebnih zemljišč, saj že veljavni OPPN za gradnjo pogojuje izvedbo protipoplavnih ukrepov, s katerimi bo zagotovljeno, da se poplavno ogroženost tako načrtovanega objekta, kot sosednjih zemljišč glede na sedanje stanje ne bo povečala. Hvala.

**GOSPOD ZORAN JANKOVIĆ**

Hvala lepa. Prosim gospoda Horvata za stališče odbora.

**GOSPOD IGOR HORVAT**

Hvala besedo. Odbor za urejanje prostora je na 7. korespondenčni seji obravnaval sprejem predloga Sklepa o lokacijski preveritvi za del območja Odloka o občinskem podrobnem prostorskem načrtu 273 Tovil in glasoval tako, da za ni glasoval nihče, proti so glasovali 3 od 4-ih navzočih. Še enkrat bi tu poudaril, da je bila sklicana tudi redna seja Odbora za urejanje prostora in so je svetniki Liste Zorana Jankovića obstruirali. Hvala.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

K tej točki ni imela komisija pripomb pravne narave.

**GOSPOD ZORAN JANKOVIĆ**

Hvala lepa. Razprava prosim. Samo moment, gospod Čadež, gospod Horvat. Ja, ne, toliko vas bom prosil, da ste ljubeznivi. Gospa Žekar, še gor tu naravnost? Ni? Jakopovič. Še kdo prosim na tej strani? Ni. Gospod Čadež, gospod Horvat, gospa Žekar, gospod Jakopovič. Gospod Čadež, izvolite.

**GOSPOD DR. ZVONE ČADEŽ**

Lepo pozdravljeni, hvala za besedo. Zdaj, če prav razumem, investitorji želijo doseči neko gradnjo preden se protipoplavni ukrepi izvedejo, ker se mu baje dela neka škoda. Ampak glejte, kako je ta stvar zanimiva. Ker sem pač iz področja zaščite in reševanja in sem tudi predsednik Sveta zavodov Gasilske brigade Ljubljana me to še posebej boli, namreč v tej dvorani smo že poslušali zadeve, kako se južna obvoznica Gasilske brigade Ljubljana ne more začeti graditi, ker še niso izvedeni protipožarni ukrepi. Zadeva je požarno, protipoplavni pardon, se opravičujem. Protipoplavni ukrepi na južnem delu Ljubljane, ob Barjanski. V redu, jaz to razumem in smo vsa leta do sedaj, mimogrede v osvežitev, prva študija, ki je kot rezultat dala navodilo, predlog, da se razdeli ta gasilska brigada na 4 enote - sever, jug, vzhod, zahod je bila narejena že leta 1980, potem se je to nadgrajevalo, se je ugotovilo, da ni dovolj denarja za vse in se je bi rekel konsenz sprejel, da gremo v izdelavo samo ene, to je na jugu. In seveda vsa ta leta čakamo zadnjo odločitev, da se to naredi je bila 2006, nima veze, skratka čakamo že 20 let, dajmo reči, da se naredi južna izpostava Gasilske brigade Ljubljana. Zdaj, zakaj se naredi? Zato ker, če se spomnite ko sem zadnjič na to temo govoril, naši gasilci na Vojkovi so odlični, izvozijo v eni minuti ampak v tistih sedmih zlatih minutah, ko je treba biti na kraju nesreče, ne morejo fizično doseči južnega dela, ker je pač oddaljen, gasilska brigada je pač za Bežigradom. Seveda se tudi na ta način, če bi šli računati, bi lahko ne vem, bom zdaj na pamet rekel, 100.000 Ljubljančanov, ki živijo bolj na jugu Ljubljane ali pa na jugo-vzhodu, jugo-zahodu, skratka ta južni del, bi lahko ne vem se šlo neko odškodino, ker pač gasilec ni mogel priti v sedmih minutah do njega, ampak je mogoče rabil devet, deset. Če je pa ne vem težka gužva pa tudi več, dvajset minut. Skratka, o tej škodi noben ne govori. Se počaka, ker piše, je treba prej naresti protipoplavne ukrepe, v redu. A zdaj bomo pa tu kupili neke banane, zdaj se pa gospodu, ki mimogrede, če prav razumem kapital je malo dvoumljivega slovesa, ampak se ne bi v to spuščal, to imamo druge organe v tej državi, se pa mu zdaj mudi počakati, je treba pa spustiti ga z nekimi začasnimi stvarmi, bogega revčka, bomo dali kar neke protipoplavne vreče. Jaz sem 20 let hodil po razno raznih vajah, ljudje božji, protipoplavne vreče, to je rešitev v primeru nesreče, v primeru poplav, v primeru nekega naravnega dogodka, ne pa da bomo zdaj dajali tu v mirnodobni situaciji protipoplavne vreče, za katere tisti, ki se malo spozna ve kako to deluje in koliko časa to deluje in čemu je to namenjeno. Mislim, da je to, bi rekel norčevanje, norčevanje iz logike in iz spoštovanja zakona v tej državi. Jaz po drugi strani razumem, da ni dovolj stanovanj, da je treba podpreti, da cene gredo v nebo. Ampak vsaj naj poteka potem po istih vatlih, če morajo čakati gasilci, da se naredijo protipoplavni ukrepi, ja menda bodo ja mogli počakati tudi privatni investitorji. Zdaj, jaz se tudi to spomnim, da je bilo rečeno v tem mestnem svetu, s strani gospoda Jankovića, da ko bodo vsi te razno razni gradbena dovoljenja in vse skupaj, ko bo to zaživelo in se začelo zidati, da ne bo kvadratni meter stanovanja v Ljubljani stal več kot 2200 evrov, razen je poudaril na elitnih lokacijah. No, jaz mu verjamem, čakam da se to zgodi. Ampak, še enkrat rečem, ne na ceno zdravja. Jaz vam lahko povem pri zadnjih velikih poplavah, ki so bile na Viču, so me ljudje klicali, ker pač so vedeli kje delam, če kaj pomagam, sem rekel, kaj ti bom pomagal, saj ne moreš, če imaš tu zalito stanovanje, klet. Kam boš pa pumpal, če je povsod okrog voda. No in ne vem, če se kaj spomnite sliko iz tistega obdobja, to je tako izgledalo. Se pravi, cel Vič imate poplavljen, zdaj pa ti ven pumpaj, ja kam boš pa pumpal, saj jih ni toliko pump v celi Evropi, da boš kaj rešil. Ti lahko ven pumpaš, kadar ti voda odteče proč, dokler je pa gor, nimaš kaj delati. In seveda se je ogromna škoda naredila, uničila so se stanovanja, pohištvo, parket, vse je šlo. No, zdaj pa mi to vemo, imamo predpisano vse in bomo mi nekaj tukaj zdaj popustili nekemu investitorju, jaz tu oprostite, ne vidim nobene logike, razen če kaj narobe razumem, pa bi prosil potem gospoda župana, da mi razloži. Je pa tudi nekaj res, da na sami, ne da bi se tu zmišljeval, na strani ljubljana.si, se pravi to je uradna spletna stran mestne občine, lepo piše, da v primeru katastrofalnih poplav bi bilo v mestni občini Ljubljana ogroženih cca. 8000 hektarov površin, od tega preko 400 hektarov urbanih. Na poplavnih območjih živi okrog 20.000 prebivalcev, največ na jugo-zahodnem delu občine, kjer poplavljata kraška reka Ljubljanica in hudourniška Gradaščica oziroma Mali graben. Skratka, ne bi jaz to bral, vse je jasno napisano, veljavno in mislim, da ni nobene potrebe, da se igramo z ne bom rekel ognjem, v tem primeru z vodo. Hvala lepa, glasoval bom proti.

**GOSPOD ZORAN JANKOVIĆ**

Gospod Horvat.

**GOSPOD JOŽEF HORVAT**

Hvala lepa. Jaz bi popolnoma pritrdil gospodu Čadežu, in sicer mi smo o tej temi oziroma o Tovilu že na Odboru za varstvo okolja kar pred nekaj leti govorili, pa potem je to vse skupaj potihnilo. No, upali smo, da se bo s temi roki za izvedbo protipoplavnih ukrepov normalno potem izvedlo, vsaj da ne bo teh poplav, ki pritečejo na to področje teh voda. Koliko je? 2 tedna, kar je zalilo Bežigrad, Center in marsikje vse te podvoze? Pa sploh niso poplavno območje. A veste, kakšno je bilo v Situli? Moji kolegi iz PGD Črnuče so stvari reševali. Klicali so ljudi, če so živi, da ne bi kdo tam utonil. In mi zdaj gremo se eno igro, ko tako hitro pozabimo, zelo hitro. A mislite, da pri vseh teh klimatskih spremembah, da to je bilo zadnjič? Da se to na Viču ne more zgoditi? Da tam bo pa vse suho? Jaz mislim, da ne. In to, da se, tukaj pa moram reči, da se podlega kapitalu in to dvoumljivega slovesa. Če nekoga preiskuje ameriško pravosodno ministrstvo, izdajo tiralico, potem se je gospod umaknil v Slovenijo iz Avstrije, pač za voljo neizročanja lastnih državljanov v združene države, ne pride do procesuiranja primera. In zdaj mi tukaj gremo na roko in me je nekdo vprašal, a je to pranje denarja? Ne vem, tukaj si moramo vsi sami odgovoriti. Komu delamo zdaj s tem usluge. In vas res pozivam, pa vašo vest, da razmislimo kako in kaj. Da ne bo tako kot, da bodo gasilci potem, ne samo avtomobile, ki so uničeni vlekli tudi ljudi ven. In bodo žrtve. Hvala lepa.

**GOSPOD ZORAN JANKOVIĆ**

Gospa Žekar.

**GOSPA JELKA ŽEKAR**

Torej, hvala za besedo. Sem članica Odbora za urejanje prostora in nisem. Pravim, hvala za besedo. Sem članica Odbora za urejanje prostora in na korespondenčni seji sem glasovala oziroma se nisem opredelila, sem pa sodelovala v korespondenčni seji. Zakaj se nisem opredelila takrat, predvsem zaradi tega, dobro tudi mene je strah vode tako, kot je marsikdo zdaj povedal, ampak predvsem zaradi tega, ker je odbor predčasno pač sprejel amandma, ki ste ga tudi podprli v mestnem svetu. In nekateri ti ukrepi seveda so v nasprotju s tem. Vendar, glede na to, da so v gradivu številna pozitivna mnenja, od ministrstva in direkcije za vode naprej, ki so seveda strokovnjaki na tem področju, sem ne glede na to, sem se želela osebno prepričati, ali ravnam prav, ali ne ravnam prav. Opravila sem en strokovni razgovor z osebo, ki mu kot strokovnjaku na tem področju izjemno zaupam, pregledal je gradivo, ocenil je, da je gradivo izjemno kvalitetno pripravljeno in z argumenti me je prepričal, da ob izpolnitvi vseh ukrepov, ki so predvideni v tem današnjem gradivu imamo jamstvo, da se na tem področju v primeru večjih voda ne more stanje poslabšati od sedanjega stanja. In jaz mislim, da v tem primeru moramo verjeti strokovnjakom, nekateri tudi v zvezi s cepljenem verjamemo strokovnjakom. Torej, verjamimo jim tudi na tem področju. Jaz mislim, da tudi vsi tisti, ki so dali pozitivno mnenje nosijo del odgovornosti v primeru, da se ti ukrepi ne bi izvedli, ali da ne bi bili zadostni. Ne more biti samo mestni svet na koncu odgovoren za to. Zato tudi obrazlagam, zdaj že kar istočasno, da bom tokrat dala svoj glas za ta sklep. Hvala lepa.

**GOSPOD ZORAN JANKOVIĆ**

Hvala. Gospod Jakopovič.

**GOSPOD MILAN JAKOPOVIČ**

Hvala lepa. V Levici se ne strinjamo z odstopanjem od prostorsko izvedbenega pogoja. Ob tem poudarjamo, da je dopustnost odstopanja v nasprotju s cilji prostorskega razvoja MOL, ki v OPN strateški del glede načrtovanja poselitev določa, da poselitve ne bodo umeščene na poplavno ogrožena območja, dokler ne bodo uvedeni ustrezni protipoplavni ukrepi, ki bodo odpravili poplavno ogroženost teh območij. In v nasprotju s temeljnimi merili in usmeritvami za urbanistično urejanje prostora MOL, novogradnje na poplavnih območjih niso dovoljene, dokler ne bo urejen režim zadrževanja vode in preprečevanja poplav. Zdaj, sama načrtovana gradnja se nahaja na vodovarstvenem območju, kjer je predvidena poplavna ogroženost. Investitorji so že z nakupom zemljišča v območju poplavne ogroženosti sprejeli tveganje, da bo na zemljišču treba predhodno zagotoviti protipoplavne ukrepe. Z gradnjo objektov, pred izvedbo ustreznih protipoplavnih ukrepov se bo povečala nevarnost, da bo v primeru večjih poplav območje ponovno poplavljeno in bo povzročena premoženjska škoda tudi lastnikom sosednjih nepremičnin. Naj spomnim, da je bila v poplavah, leta 2010 celotna površina območja načrtovane gradnje poplavljena. Upravičen je dvom, da v primeru padavin večje intenzivnosti varovalni ukrep bariere iz vreč ali nasutja ne bo zadoščal za učinkovito zaščito pred poplavami. Prostorsko izvedbeni pogoj predhodne zagotovitve poplavne varnosti je namenjen poplavnemu zavarovanju celotnega širšega območja in ne le samega območja načrtovane gradnje, česar pa zgolj z namestitvijo navedenih omilitvenih ukrepov, na notranji strani gradbiščne ograje ni mogoče zagotoviti. Po našem menju okoliške prebivalce upravičeno skrbi, da se bo zaradi preoblikovanja terena, zmanjšanje prepustnosti tal in izpodrinjanja poplavne vode kljub omejitvenim ukrepom, poplavna varnost širšega območja zaradi načrtovane gradnje poslabšala. Glasovali bomo proti.

**GOSPOD ZORAN JANKOVIĆ**

Hvala lepa. Zaključujem razprave. Povedal bom še svoje mnenje, ker je prav, da ga slišite. Pa začel bom na tem, da smo pred enimi 14. leti z našim podžupanom si ogledali lokacijo Tovila, ki je v ruševinah, ki propada in takrat je bil potencialni investitor gospod Slivnik. Zdaj, nekdo je rekel, da ga Američani preiskujejo. Kot jaz vem, imamo v tej državi končno pravo milico, ki ni več ljudska milica, ampak je moderna milica, moderna policija, pa naj ga lepo v skladu z zakonom deportirajo tja, ki je treba. Potem je nekdo rekel spet, da negira soglasje tako MOP-a kot DRSV-ja, kot jaz vem je MOP še vedno v rokah SDS-a. Lahko, da se je kaj spremenilo v današnjem dnevu, ne vem, če je že vlada padla, ampak enostavno je to to. Potem, gospod Čadež mi polaga besede v usta, moj stavek je bil zelo jasen, v tem trenutku je v Ljubljani pripravljenih za gradnjo brez Stanovanjskega sklada Republike Slovenije in brez Stanovanjskega sklada Mestne občine Ljubljana cca. 2000 stanovanj in, da bo cena padla 2500, 2600 brez davka. Ampak, ko mi pa že vleče nekdo slike, to je vidim, SDS-ova praksa, gospod Grims je razlagal na tistem soočenju samo s slikami. Tistega leta, ko so bile poplave v Ljubljani 2010, 2014, gospod Čadež, vas ni bilo nikjer. Jaz sem bil na vseh teh lokacijah z nogami v vodi do čez kolena, ni pomagal noben škorenj, od jutra do večera in je bilo grozno. In gospod zdaj, Horvat pravi, a ste videli kaj se je zgodilo, ko je padel tristoletni dež, da so bili vsi podvozi poplavljeni. Fakt. In za tristoletne vode ne moreš narediti nobene meteorne kanalizacije, ki bi to požrla, da tako rečem, ampak zanimivo je, da ta lokacija pa ni bila poplavljena. Prav zanimivo, kar razlagate. Če je nekdo proti, ima pravico, da je proti, jaz nimam nobenih težav. Jaz sem gospoda Karnerja enkrat v življenju srečal in to je vse tisto, kar je. Tisto, kar je še glede južne naše gasilske brigade. Mi imamo najboljšo gasilsko brigado, ne samo v tej državi. Hodijo povsod posnemat, imajo lokacije, bile so številne razprave in eden od točk, to je tudi gospod Gajšek, to bi uredili, ker se že delajo protipoplavni ukrepi na tem koncu, je treba urediti--

-----------------------------------------------------------------KONEC POSNETKA ŠT. 20211018\_164333

**GOSPOD ZORAN JANKOVIĆ**

--ker je minimalna poplavna nevarnost na jugu. Ključen problem juga je bil, da smo šele letos dorekli vsebino te brigade, ker v začetku je bilo tako kot ste rekli, najprej 4 enote, potem je bila samo še južna enota, ampak s tem, da bi imela še novih 100 ljudi in zdaj se bom spet vrnil, ko mi razlagate vi, ki zastopate to vlado, kako nam je ta vlada dobrohotno dvignila povprečnino. Dvignila je povprečnino vsem občinam v Sloveniji, ne sam Ljubljani. Pri čemer je pa samo nekaj občin v Sloveniji, samo 14 poklicnih gasilskih brigad. In mi dajemo vsak mesec za plače gasilski brigadi 500.000 evrov, 6 mio letno in potem mi nekdo razlage zakaj nisem pustil. Ko smo prišli do tega, da se bo gasilska brigada na Vojkovi cesti razdelila na dva dela z minimalnim povečanim številom zaposlenih, se pravi, da en del bo bil na južnem delu, smo mi potrdili ta projekt in ključen problem je zdaj, da čakamo projekt za gradbeno dovoljenje. Čim ga dobimo bomo vložili za gradbeno dovoljenje. Tako, da to je odgovor na gasilsko brigado kot tako. Ne nekaj govoriti, kar ne drži. Je dejstvo, da je ena od točk tudi poplavna varnost. Ampak pravim, tam na tem delu ob Curnovcu, ta poplavna varnost se zelo enostavno uredi in tudi to, kar je rekla gospa Žekar. Ker vem, koga je vprašala, ker mi je danes povedala, fakt je v tem, da je ministrstvo pred DRSV, pred dvemi leti razpisalo oddajo del urejanje poplavne varnosti v Ljubljani in v sosednji občini, ki poteka po Gradaščici, Malem grabnu. Da so dobili 34 mio evrov sredstev od Evrope, da so dobili izvajalca po prvem razpisu, ki je bil razveljavljen, ki je stal samo 18 mio evrov, ali je stal 28, zdaj stane 18, da so podpisali pogodbo in, da ta pogodbeni partner, konkretno Hidrotehnik je začel že delati, ker že ima gradbeno dovoljenje, eno gradbeno dovoljenje rabi, pa številna. V večini delov Malega grabna je treba to poglobiti. Počistiti mulj, ki se je nalagal 30, 40 let, poglobiti, kajti večje korito, bolj globoko korito lahko več vode zadrži. Potem se pa ustavi v Ljubljanici, če Ljubljanica ne bo požirala, zato se pa zdaj dela tudi nov projekt Ljubljanice – krožna pot, ki obsega tudi vrednost del 2,5 mio evrov čiščenja Ljubljanice in pa Gruberjevega prekopa. Se pravi, približno 2 metra je treba tega, kar se je naplavilo odnest. In zdaj, ko govorimo spet o tej povezavi, ko pravim o tem, ker država mora projekt izpeljati, ker ima pogodbe, ima izvajalca, dobila gradbeno dovoljenje, gradnja bo trajala najmanj dve leti in tudi to gradnjo bo poplavna varnost višja, ne vidim razloga, če želimo, da so cene nižje, ker pravim, čim več stanovanj bo na trgu, bo … /// … nerazumljivo … ///. Drugače bomo še vedno govorili o 3000, 4000 cena po kvadratnem metru. To je moj odgovor, ampak kot vedno, vsak ima pravico, da glasuje po svoji vesti in bo tudi tako glasoval. Samo ne mi govorit o tem, prej ste bili za Kolizej, ker je pač vaš minister tisti, ki dela škodo Ljubljani, o Simonitiju govorim, ki tudi ni odgovoril na to, kar sem mu pisal v pismu, pa imate pri sebi na Odboru za kulturo, sem ga dal za prebrati, a tu ste pa proti. Ampak še vedno, kot pravim, FBI ga preiskuje, ali tiralica, ja pa saj, a nimate, dajte vzeti gospoda Grimsa, jaz sem poslušal njega, končno sem vesel, ker nimamo več ljudske milice, za katero sem pa jaz bil vesel, ker ljudska milica je točno to bila, kar je pomenilo ljudska milica, pomagali ljudem, zdaj imamo moderno policijo. Pa naj uredi v skladu z zakonodajo, ali evropsko ali svetovno, ali ne vem katero, pa naj ga izroči. Temu mestnemu svetu tega ne morete obešati, ker ta mestni svet se lahko odloča samo o stroki. In ena stvar, ta projekt je potrjen, gre zdaj samo za to, ali čakamo še tisto leto in pol, ko je potrebno, da bodo prišli mimo te lokacije, govorim te stroji od Hidrotehnika ali mu pa rečemo, da lahko gradiš pod pogojem, da ni večje poplavne varnosti, prodati pa ne moreš, ker za prodajo moraš imeti pa uporabno dovoljenje.

-------------------------------------------------------------zvok, ki napove potek časa namenjenega razpravi

**GOSPOD ZORAN JANKOVIĆ**

Tako, da upam, da sem pojasnil. Ugotavljamo navzočnost po celotni točki. Rezultat navzočnosti: 40.

… /// … iz dvorane – nerazumljivo … ///

**GOSPOD ZORAN JANKOVIĆ**

Seveda. Gospod Čadež, izvolite. Uro bom opomnil, ker ne bom umikal. Izvolite.

**GOSPOD DR. ZVONE ČADEŽ**

To bi rad rekel. Rekli ste, da leta 2010 me ni bilo nikjer, ko so bile poplave. Glejte, gospod župan, to ja zame velika žalitev, jaz sem bil na upravi za zaščito in reševanje zaposlen leta 1994. Odlično smo sodelovali na lokaciji, ki imamo skupaj skladišče država, to je Roje 112, Obvozna pot, in vaši fantje, Kus, Oddelek za zaščito in reševanje. Sposojali smo si opremo, pomagali in zdaj, da meni očitate, da ste vi bili v škornjih. Dobro, da niste rekli, da ste bili kje na Havajih. Mislim, glejte, tako na pamet govoriti in tako tunkate, da je to prav žaljivo. Vi, če rečete, vas ni bilo nikjer. Kje pa bi mogel biti? Z vami, v vašem žepu, ali kje bi mogel biti, da bi me videli?

**GOSPOD ZORAN JANKOVIĆ**

Gospod Čadež, hvala lepa. Bom eksakten, da ne bom kaj narobe rekel. Nisem bil na Mauritiusu, mogoče bi bili vi z vašim predsednikom na golfu, pa bi bili v žepih, pa ne vem golf palice. Ampak ena druga stvar, poudarjam še enkrat. Ni vas bilo nikjer na terenu, tam kjer sem jaz bil, govorim pa konkretno v Črni vasi, govorim konkretno na Tbilisijski cesti, govorim konkretno o Viču, vi ste bili na skladišču, kjer ste pesek dajali, kar je tudi hvale vredno, ampak niste pa bili v škornjih tam med ljudmi, ko razlagate kako je bilo.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o lokacijski preveritvi za del območja Odloka o občinskem podrobnem prostorskem načrtu 273 Tovil (za enoto urejanja prostora VI-521 ter dele enot urejanja prostora VI-371, VI-372, VI-374 in VI-672).**

Prosim za vaš glas.

**22 ZA.**

**18 PROTI.**

Sprejeto. Hvala lepa tistim, ki ste bili za. Ostali ste pa očitno po svoji vesti glasovali, mi pa nismo, ali pa te, ki so. Zadnja točka, deseta točka.

**AD 10.** **A) PREDLOG SKLEPA O SPREMEMBI IN DOPOLNITVI SKLEPA O NAČRTU RAVNANJA Z NEPREMIČNIM PREMOŽENJEM MESTNE OBČINE LJUBLJANA V VREDNOSTI NAD 200.000 EUROV ZA LETO 2021**

**B) PREDLOG SKLEPA O SPREMEMBI SKLEPA O DOLOČITVI SKUPNE VREDNOSTI PRAVNIH POSLOV NEPREMIČNEGA PREMOŽENJA, KI JIH LAHKO SKLEPA MESTNA OBČINA LJUBLJANA V LETU 2021**

**C) PREDLOG SKLEPA O SOGLASJU K OSNUTKU BESEDILA PRAVNEGA POSLA – PRODAJNA POGODBA ZA PROSTORE V STAVBI NA NASLOVU POKOPALIŠKA ULICA 35 V LJUBLJANI  IN ZEMLJIŠČE PARC. ŠT. 389/1, OBE K.O. 1730 MOSTE**

Predlagam, da se uvodna obrazložitev in razprava opravita za vse točke skupaj, glasovanje pa bo potekalo o vsaki točki posebej. Gradivo ste prejeli po sklicu seje s predlogom za razširitev dnevnega reda. Po sklicu ste prejeli tudi poročila pristojnega Odbora za ravnanje z nepremičninami. Prosim gospo Remih za uvodno obrazložitev.

**GOSPA SIMONA REMIH**

Hvala za besedo. Spoštovane svetnice, spoštovani svetniki, spoštovani župan. Mestnemu svetu v sprejem predlagamo Sklep o spremembi in dopolnitvi Sklepa o načrtu ravnanja z nepremičnim premoženjem MOL v vrednosti nad 200.000 evrov za leto 2021. V letnem načrtu ravnanja z nepremičnim premoženjem MOL v vrednosti nad 200.000 evrov se vrednost razpolaganja spreminja iz 61.586.406 na 61.897.306 evrov, in sicer zaradi prodaje nepremičnine na naslovu Pokopališka ulica 35. Posledično omenjenemu mestnemu svetu predlagamo v sprejem tudi Sklep o spremembi Sklepa o določitvi skupne vrednosti pravnih poslov nepremičnega premoženja, ki jih lahko sklepa Mestna občina Ljubljana v letu 2021. Skupna vrednost predlaganega sklepa znaša 105.081.838 evrov in Mestni svet Mestne občine Ljubljana tako določi odstotek vrednosti pravnih poslov nepremičnega premoženja v višini 20% od skupne vrednosti vseh predlaganih poslov. Tako sedaj, v letu 2021 znaša vrednost pravnih poslov ravnanja z nepremičnim premoženjem MOL 21.016.367,63 evra. Zaradi omenjenih dveh sklepov mestnemu svetu predlagamo še izdajo soglasja k pravnemu poslu, katerega vrednost presega 500.000 evrov. Gre za pravni posel, to je prodajo prostorov v stavbi na naslovu Pokopališka ulica 35 in zemljišče parc. št. 389/1, k.o. Moste, po ceni 1.006.200 evrov. Interes za nakup je izkazalo Ministrstvo za izobraževanje, znanost in šport, saj prostore potrebuje za izvajanje srednješolskega izobraževanja. Hvala lepa.

**GOSPOD ZORAN JANKOVIĆ**

Hvala lepa. Prosim gospo Žekar za stališče odbora.

**GOSPA JELKA ŽEKAR**

Odbor za ravnanje z nepremičninami je obravnaval na korespondenčni seji vsa tri gradiva in jih je potrdil s 4 glasovi za in 2 glasovoma proti od 6-ih prisotnih in predlaga mestnemu svetu, da jih potrdi. Hvala.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Pravzaprav bi moral že na začetku najprej povedati, da je Statutarno pravna komisija obravnavala tudi Predlog za razširitev dnevnega reda in soglasno ugotovila, da so podani vsi pogoji za razširitev. K sami točki pa, oziroma trem točkam pravzaprav pa ni bilo pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Razprava, prosim. Ni razprave. Ugotavljam navzočnost po celi točki. Rezultat navzočnosti 33.

**Glasovanje poteka O PREDLOGU SKLEPA pod točko A):** **Mestni svet Mestne občine Ljubljana sprejme predlog Sklepa o spremembi in dopolnitvi Sklepa o Načrtu ravnanja z nepremičnim premoženjem Mestne občine Ljubljana v vrednosti nad 200.000 eurov za leto 2021.**

Prosim za vaš glas.

**35 ZA.**

**0 PROTI.**

Hvala lepa.

**Glasovanje poteka O PREDLOGU SKLEPA pod točko B):** **Mestni svet Mestne občine Ljubljana sprejme predlog Sklepa o spremembi Sklepa o določitvi skupne vrednosti pravnih poslov nepremičnega premoženja, ki jih lahko sklepa Mestna občina Ljubljana v letu 2021.**

Prosim za vaš glas.

**38 ZA.**

**0 PROTI.**

Hvala lepa.

**Glasovanje poteka O PREDLOGU SKLEPA pod točko C):** **Mestni svet Mestne občine Ljubljana sprejme predlog Sklepa o soglasju k osnutku besedila pravnega posla – prodajna pogodba za prostore v stavbi na naslovu Pokopališka ulica 35 v Ljubljani in zemljišče parc. št. 389/1, obe k.o. 1730 Moste.**

Prosim za vaš glas.

**38 ZA.**

**0 PROTI.**

Hvala lepa.

**GOSPOD ZORAN JANKOVIĆ**

Upam, da bo ministrstvo zdaj zadovoljno, ker bo končno tudi svoj objekt imelo v lasti tudi formalno. S tem zaključujem sejo, hvala lepa, vidimo se naslednji mesec. Uživajte, srečno. Hvala za prijaznost.

-----------------------------------------------------------------KONEC POSNETKA ŠT. 20211018\_174333